ХАЁЛДА ГУНОҲ ҚИЛИШ » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Ислом олами » ХАЁЛДА ГУНОҲ ҚИЛИШ\n21-09-2020, 16:40 admin Ислом олами / Савол-жавоб 68\nСАВОЛ: - Ассалому алайкум! Агар инсон хаёлида қасддан гуноҳ ишлар ва зино ҳақида ўйласаю, лeкин буни қилмаса, унга гуноҳ ёзиладими?\nНафсни хаёл қилиб, иштиҳо қилиш ҳам гуноҳ. Фуқаҳоларимиз : “Зино ҳаром бўлмаганда эди – деб орзу қилиш куфр” деганлар.\nعَنِ أَبِي هُرَيْرَةَ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: إِنَّ اللهَ كَتَبَ عَلَى ابْنِ آدَمَ حَظَّهُ مِنَ الزِّنَا أَدْرَكَ ذَلِكَ لَا مَحَالَةَ، فَزِنَا الْعَيْنَيْنِ النَّظَرُ، وَزِنَا اللِّسَانِ الْمَنْطِقُ.\nزَادَ فِي رِوَايَةٍ: وَزِنَا الْيَدَيْنِ الْبَطْشُ، وَزِنَا الرِّجْلَيْنِ الْمَشْيُ، وَزِنَا الْأُذُنِ الْاِسْتِمَاعُ، وَزِنَا الْفَمِ الْقُبَلُ، وَالنَّفْسُ تَمَنَّى وَتَشْتَهِي وَالْفَرْجُ يُصَدِّقُ ذَلِكَ وَيُكَذِّبُهُ. رَوَاهُ أَبُو دَاوُدَ وَالشَّيْخَانِ. وَاللهُ أَعْلَى وَأَعْلَمُ\n«Албатта, Аллоҳ Одам боласига унинг зинодан бўлган насибасини ёзгандир. Уни олмаслиги амри маҳолдир. Бас, икки кўзнинг зиноси назардир. Тилнинг зиноси нутқдир», дедилар».\n«Икки қўлнинг зиноси ушлаш, икки оёқнинг зиноси юриб бориш, қулоқнинг зиноси эшитиш, оғизнинг зиноси ўпишдир. Нафс уни орзу ва иштаҳа қилур. Фарж эса уни тасдиқлар ёки ёлғонга чиқарур», зиёда қилинган.\nАбу Довуд ва Икки шайх ривоят қилганлар. Аллоҳ олий ва билгувчироқдир.\nШарҳ: Зино «Бегона аёлга яқинлик қилиш» деб таърифланади. Бу гуноҳи кабиралардан бўлиб, у никоҳда бўлган кишидан содир бўлиб, исботланса, шариат ҳукми бўйича, у тошбўрон қилиб, ўлдирилади. Агар зино никоҳда бўлмаган одамдан содир бўлса, юз дарра уриш билан жазоланади.\nАммо шундай қаттиқ жазога сабаб бўладиган оғир жиноят тўсатдан, ўз-ўзидан содир бўлмайди. Унинг ўзига хос муқаддималари бор. Аввал кўрилади – шаҳват назари тушади, шу маънода гапирилади, иккинчи томоннинг гапи эшитилади, зино жойига юриб борилади, қўл билан номаҳрам одамнинг аъзолари ушланади ва охири зино содир бўлади.\nАна шу муқаддима ҳисобланган нарсалар ҳам зино ҳисобланади. Номаҳрамга шаҳват билан назар солган киши кўз зиноси қилган бўлади. Номаҳрамга шаҳвоний гаплар айтган одам эса тил зиноси қилган бўлади. Номаҳрам одамнинг шаҳвоний гапларини эшитган киши қулоқ зиноси қилган бўлади. Номаҳрамнинг ортидан шаҳвоний мақсадда юрган киши оёқ зиносини қилган бўлади. Номаҳрамнинг баданини ушлаган одам эса қўл зиносини қилган бўлади. Ушбу зиноларнинг ҳар бирига гуноҳ ёзилади. Албатта, қилинган ишнинг хатарига, миқдорига қараб, гуноҳнинг оз ёки кўплиги аниқланади. Ушбу мажозий маънодаги зиноларнинг қозиликка етиб борганларига таъзир жазоси ҳам берилади.\nИслом жамияти том маънодаги пок жамиятдир. Ҳамма томон, ҳамма нарса пок бўлиши керак. Унда зино ҳаром. Шунингдек, зинога сабаб бўладиган нарсалар ҳам ҳаромдир. Бир нарсага сабаб бўладиган нарсаларни ҳаром қилмай туриб, унинг ўзини ҳаром қилиш мантиққа ҳам тўғри келмайди. Шунинг учун зино ҳаром бўлиши билан бирга, унга сабаб бўладиган ҳамма нарсалар ҳам ҳаром қилинган.\nБу ишлар қаторига ушбу ҳадиси шарифда зикр этилган шаҳвоний қараш, гап-сўз, тинглаш, юриб бориш ва ушлаш ҳам, бу ҳадисда зикр қилинмаган, кейинчалик пайдо бўлган турли фоҳиша суратлар, фильмлар, ёзувлар, китоблар ва бошқа нарсалар ҳам киради. Ислом жамиятида ундай нарсаларга ўрин йўқ. Ҳеч бир мусулмон бундай нарсаларга яқин йўламаслиги керак. (“Ҳадис ва Ҳаёт” китобидан). Валлоҳу аълам!\nҚабрдан то қиёматгача даражаси кўтарилар экан, шу ростми? ...\nАслида ҳам ёмон туш кўрганда нима қилиш керак? ...\nНАМОЗДАН КЕЙИН САЛОВАТ АЙТИШ\n“Иннака ла туҳлифун миаад”нинг маъноси нима? ...\nОТA-ОНAНГИЗГA МЕҲР БИЛAН\nОна тилим – жон-у дилим


ЎзА - Мактаб ярмаркалари ота-оналарга қулайлик яратмоқда\n23.08.2018 10:54 Чоп этиш версияси\nМактаб ярмаркалари ота-оналарга қулайлик яратмоқда\nЯнги ўқув йили олдидан аҳолига қулайлик яратиш мақсадида 10 августдан Навоий вилоятидаги 88 савдо нуқтасида мактаб ярмаркалари фаолият бошлади.\nМазкур арзонлаштирилган павильонларда 26 турдаги ўқув қуроли ва жиҳози, шунингдек, пойабзал ва кийим-кечак сотуви йўлга қўйилган.\n– Мактаб ярмаркалари фаолиятини уюшқоқлик билан ташкил этиш ва мувофиқлаштириш мақсадида маҳаллий ҳокимликларда ишчи гуруҳлар тузилган, – дейди вилоят халқ таълим бошқармаси таълим сифати мониторинги бўлими бошлиғи А. Аҳмедов. – Маҳсулотларнинг аксарияти мамлакатимизда ишлаб чиқарилган бўлиб, уларда миллий қадриятлар, буюк замондошларимиз суратлари акс эттирилишига алоҳида эътибор қаратилган. Асосий турдаги маҳсулотларни аниқланган эҳтиёж асосида мутасадди компания ва ташкилотлар етказиб бермоқда.\nВилоят марказидаги “Саховат бозори” масъулияти чекланган жамиятига қарашли Марказий деҳқон бозори ҳудудида ташкил этилган мактаб ярмаркаси айни кунда харидорлар билан гавжум. Савдо нуқталари тоза, озода, айниқса, уларнинг ҳар бирида терминал аппаратлари ўрнатилгани ҳам аҳолига манзур бўлмоқда.\n– Биз, ота-оналар ҳар йили фарзандларимиз учун ўқув қуролларини айнан мактаб ярмаркасидан харид қилишга одатландик, – дейди Кармана туманидаги Камолот маҳалласидан келган Дилафрўз Каримова. – Чунки бу ерда керакли нарсаларни топиш мумкин. Энг муҳими улар сифатли, нархи ҳам арзон. Аҳоли учун яратилаётган бундай қулайлик ва ғамхўрликдан барча хурсанд.\n– Тумандаги 1-умумтаълим мактаби қошида ташкил этилган ярмаркага ўғлим билан бирга келдик, – дейди томдилик Гулмира Баянасова. – Бу ерда харидорлар учун барча шароитлар яратилган. Сотувчиларнинг муомаласи ҳам жуда яхши. Ўғлим ўзига янги сумка, альбом, қалам танлади. Ўқув қуроллари ва жиҳозларни излаб, овора бўлиб бозор, дўконларга боришимизга энди ҳожат йўқ.\nМактаб ярмаркалари жорий йилнинг 10 сентябрига қадар давом этади.


“БИЗ-СОҒЛОМ ТУРМУШ ТАРЗИ ТАРАФДОРИМИЗ”\n2018 йилнинг 3 апрел куни Ноорганик моддалар кимёвий технологияси факультети фаоллар залида институт талаба-ёшлари ўртасида соғлом турмуш тарзини тарғиб қилиш, ОИВ/ОИТС касаллиги, гиёҳвандлик, ичкиликбозлик, тамаки чекиш каби иллатларнинг олдини олишга қаратилган “БИЗ-СОҒЛОМ ТУРМУШ ТАРЗИ ТАРАФДОРИМИЗ” мавзусида ўтказилган тарғибот тадбирида институт Маънавий-ахлоқий тарбия ишлари бўйича проректор Т.Қодиров, Маънавият ва маърифат бўлими бошлиғи А.Умаров, Республика ОИТСга қарши кураш маркази шифокори З.Холхўжаева, “Ибн Сино саломатлик маркази” шифокори Н.Хожиакбарова, факультет декан муовинлари, академик гуруҳ мураббийлари, институт талабалари қатнашди.\nТКТИ маънавий-ахлоқий тарбия ишлари бўйича проректор Т.Ж.Қодиров тадбир иштирокчиларини таклиф этилган меҳмон-мутахассис билан таништирди. Шунингдек, тадбирдан кўзланган асосий мақсад, талаба- талаба-ёшлар ўртасида соғлом турмуш тарзини тарғиб қилиш, ОИВ/ОИТС касаллиги, гиёҳвандлик, ичкиликбозлик, тамаки чекиш каби иллатларнинг олдини олишга қаратилган эканлигини ҳақида гапириб ўтди. Шундан сўнг, сўзни Республика ОИТСга қарши кураш маркази шифокори З.Холхўжаевага берди. Жамиятимизда соғлом турмуш тарзи ҳукмрон бўлса, келажакни кўзлаб олиб борилаётган изчил ислоҳотлар янада жадаллашиб, ҳаётимиздан барқарор ўрин эгаллайди. Чунки, шахс наинки жисмонан, балки ақлан соғлом, фикран етук бўлсагина турмушимизга янгиликлар жорий этилиб, барча соҳаларда тараққиёт сари дадил қадамлар қўйилаверади. Соғлом турмуш тарзига риоя этиш кўплаб муаммоларнинг олдини олиш демакдир. Бугун ушбу мавзуга жуда кўп дуч келаяпмиз.\nЗ.Холхўжаева Республика ОИТСга қарши кураш маркази ҳақида ҳамда ОИВ/ОИТС касаллиги, гиёҳвандлик, ичкиликбозлик, тамаки чекишнинг олдини олиш ва бу каби зарарли иллатларнинг оқибатлари ҳақида талабаларга маълумотларини айтиб ўтди.\nТадбир сўнгида талаба-ёшлар ўзларини қизиқтирган саволларга мутахассислар томонидан жавоблар олдилар.


Тожикистон “Озодлик радиоси” мухбирларини аккредитациядан маҳрум қилди - BBC O'zbek\n27 Ноябр 2016\nImage caption "Озодлик"дагилар фикрича, Ташқи ишлар вазирлиги "Озодлик" веб-сайтида Рухшона Раҳмонова ҳақида хабар эълон этилгани учун мухбирларни аккредитацияларидан маҳрум қилган.\n"Озодлик радиоси" раҳбарияти ўзларининг Тожикистондаги олти мухбири аккредитацияси бекор қилинганидан ғазабга келган.\n"Озодлик"нинг Тожик хизматидагиларнинг фикрича, Тожикистон Ташқи ишлар вазирлиги "Озодлик" веб-сайтида Президент Имомали Раҳмоннинг қизи ҳақида хабар эълон этилгани учун мухбирларни аккредитацияларидан маҳрум қилган.\n"Озодлик радиоси"нинг олти мухбири Ташқи ишлар вазирлигига чақирилганлар ва уларнинг расмий аккредитацияси бекор этилгани маълум қилинган.\n"Биз Тожикистон ҳукуматининг ҳаракатларидан ғазабдамиз. Умид қиламизки, бу қарор бекор қилинади", деб айтган "Озодлик радиоси" президенти Томас Кент.\n25 ноябр куни "Озодлик"нинг Тожик хизмати веб-сайтида Президент Имомали Раҳмоннинг учинчи қизи Рухшона Тожикистон Ташқи ишлар вазирлигининг Халқаро ташкилотлар бошқармаси ўринбосари этиб тайинлангани ҳақида хабар эълон қилинган.\nХабарда Президент Раҳмон қизининг тайинланиши ҳақидаги янгилик илк бор Тожикистон Ташқи ишлар вазирлигининг сайтида пайдо бўлгани айтилган.\n"Озодлик"дан билдиришларича, Тожик расмийлари ушбу янгиликни олиб ташлашни талаб қилганлар.\nРад жавоби олинганидан кейин Ташқи ишлар вазирлиги олти мухбир аккредитациясини бекор қилган.\nБу олти журналистнинг Рухшона Раҳмон ҳақидаги хабар эълон этилишига алоқалари бўлмаган.\n"Озодлик радиоси" хабар қилишича, бир неча кун илгари Тожик расмийлари бошқа бир хабарни олиб ташлаш талабини илгари сурганлар.\nБу АҚШ Давлат Департаментининг Америка фуқароларини Тожикистонга саёҳат қилишдан қайтаргани, мамлакатда террор хуружи таҳдиди мавжудлигидан огоҳлантиргани ҳақидаги хабар бўлган.\nБундан олдин Тожикистон ҳукумати "Озодлик"нинг Ўзбек хизмати учун материаллар тайёрлаган Абдуқаюм Қаюмов ва Гулнора Равшан аккредитацияларини чўзмасликка қарор қилганлар ва фаолият юритишни тақиқлаганлар.\nҲозирча Тожикистон расмийлари мухбирлар аккредитацияси билан боғлиқ ҳодиса борасида баёнот берганлари йўқ.\nЖаноби олийлари кўчаларни безайди\nПрезидент Раҳмон - "Тожикистон мустақиллиги асосчиси"


Хитой режими туркларнинг буюк қўшиқчиси Абдураҳим Ҳайитни қамоқда ўлдирди… | ДУНЁ ЎЗБЕКЛАРИ | Mobile Version\nХитой режими турк дунëсининг буюк қўшиқчиси¸ дутор қироли Абдураҳим Ҳайитни қамоқда ўлдирди\n09 Şubat 2019 – 11:49 ‘да юкланди ва 566 марта ўқилди.\nХитой режими турк дунëсининг буюк қўшиқчиси¸ дутор қироли Абдураҳим Ҳайитни қамоқда ўлдирди.\n2017 йили Урумчида қўлга олиниб Хитой фашист режимига малайлик қилаëтган “суд” тарафидан 8 йил оғир қамоқ жазосига ҳукм қилинган таниқли қўшиқчи Абдураҳим Ҳайитнинг қамоқда қийноқлар ортидан ўлганини 8 февраль куни турк нашрлари маълум қилди.\nАбдураҳим Ҳайит 2017 йили қамоққа олинган ҳақида Урумчидаги “Шинжон қўшиқ ва рақс группаси” вакиллари тарафидан дунëга маълумот тарқатилган эди.\nУларнинг билдиришича буюк қўшиқчи Абддураҳим Ҳайит ижро қилган “Оталар” қўшиғи Хитойнинг туркларга қарши системали қирғин олиб бораëтган хавфсизлик тизими диққатини тортган.\nАбдураҳим Ҳайитнинг қўшиқларини илк маротаба 2013 йили таниқли шоир Муҳаммад Солиҳнинг Истанбулдаги уйида эшитган эдим.\nСолиҳ бу қўшиқчини “Туркий дунëнинг энг таниқли қўшиқчиси ва уйғур турклари эрки учун қўлида сози билан курашаëтган миллат ботири” дея атаган эди.\nБу суҳбатдан 3 йил ўтиб 2016 йили мана бу матнни ФБ да эълон қилгандим.\nБитик бошидаги иловада қўшиқнинг ютубдаги манзили бор.\nБу қўшиқ сўзини ëзган шоир Абдурахим Тилешуп Ўткур 1995 йили оламдан ўтган эди. 1923 йили Шарқий Туркистонда туғилган бу шоирнинг “Қаршилашганда” деган шеърини уйғур ҳофизи Абдурҳим Ҳайит ижросида эшитиб анча таъсирландим.\nУмуман, менда уйғурларга нисбатан бир ички ҳассос бир севги бор.\nАблаким Турдиев¸ Леким Ибрагимов каби рассом уйғур дўстларим менга бу эл инжаликларини кўп кўрсатишган. Уйғур туркчасини мен ич ичдан тушунаман ва ҳис қиламан. Қўшиқни эшитиб, кирил харфларида ўзбекчалаштириб қўйдим:\nДедим: «Султонмисан?» У деди «Йўқ йўқ» .\nДедим «Чўлпонмисан ?» У деди: «Йўқ йўқ» .\nДедим: «Исминг нима?». Деди: «Ойхондир».\nДедим: «Юртинг қаер?» .Деди: «Турфондир».\nДедим: «ҳайронмисан ?» .У деди: «Йўқ йўқ» .\nДедим: «Ёлқин сочар.» Деди: «Сўзимми ?»\nДедим «жононмисан?» У деди: «Йўқ йўқ» .\nДедим: «бер, оғзимга» У деди: «Йўқ йўқ» .\nДедим: «занжир турар» Деди: «бўйнимда».\nДедим: «билагузук?. Деди: «қўлумда».\nДедим: «қўрқармисан?» У деди: «Йўқ йўқ».\nДедим: «Хурсандмисан?» У деди: «Йўқ йўқ» .\nДедим: «Ўткур кимдир». Деди: «қулимдур».\nАнвар Шукуров: Исмат Хушевнинг Азизхўжаев ҳақидаги хотирасини тинглаб


21 октабря, 2021, 13:10\nТеги:Насаф | Марко Станоевич | Кубок АФК\n"Насаф" легионери билан суҳбат.\n“Насаф” клуби кеча ОФК Кубоги ярим финалида Гонконгнинг “Ли Ман” жамоасини қабул қилди ва қўшимча дақиқаларда урилган гол звазига якунда 3:2 ҳисобида ўта муҳим ғалабани қўлга киритиб, ўз тарихида иккинчи марта финалга чиқди.\nЎйинни кўпчилик кўрди, биринчи бўлимда гўёки “Насаф” осонлик билан ғалаба қозонадигандек эди, худди ўтган сафар “Моҳун Баган” билан ўйиндаги сценарий каби. Танаффусга қадар кўплаб имкониятлар яратилди ва улардан иккитаси голга айланди. Лекин танаффусдан кейин режалар бутунлай ўзгариб кетди. “Насаф” ҳимоячисининг қўпол хатосидан кейин иккинчи бўлим бошида меҳмонлар гол уришгач, ўйин назорати ҳам қўлдан чиқди. Натижада рақиб тез орада иккинчи голни ҳам урди ва баҳс қўшимча таймларгача чўзилди.\nБарибир ўйиндаги устунлик ҳамда вазиятларни яратиш борасида вакилларимизнинг рақибдан кучли эканлиги билиниб турганди. Шунчаки, гол керак эди. Жамоанинг шунча қилган меҳнатига яраша якунда ғалабани илиб кетди ва бу жуда адолатли эди.\nБаҳс давомида “Насаф” ўйинини назорат қилган сербиялик ярим ҳимоячи Марко Станоевични алоҳида тилга олган бўлардик. У плеймейкерлик ишини қойилмақом тарзда бажарди. Жамоасининг ҳар бир ҳужуми унинг иштирокисиз ўтмади. Марказни тўлиқ назорат қилди. Учрашувдан кейин Станоевич Sports.uz сайти учун таассуротлари билан бўлишди.\n- Марко ўта муҳим ғалаба билан табриклайман. Бундай ўйиндан кейин нималарни айта оласиз?\n- Ўзингиз ҳам кўрганингиздек, ўйин жуда оғир бўлди. Албатта, биз ўйинни назорат қилдик. Шунга яраша вазиятлар ҳам юзага келтирдик. Аммо иккинчи тайм бошланиши билан иккита гол ўтказиб юбордик. Бу бизга мутлақо керак эмасди. Лекин охир-оқибат учинчи голни уришга ва ўйинни ўз фойдамизга ҳал қилишга муваффақ бўлдик.\n- Аслида биринчи таймдан сўнг нима бўлди?\n- Иккинчи бўлим аввалида дарвозамиздан бирин-кетин голлар ўтказиб юборганимиз кутилмаган ҳолат бўлди. Лекин бу энди муҳим эмас. Худога шукр, энг асосийси, биз финалга чиқа олдик.\n- Ўйин шундай кечдики, қўшимча бўлимлар бошланганида баҳс гўёки пенальтилар сериясига қараб кетадигандек эди. Агар шундай бўлганида “Насаф” пенальтилар сериясига ҳам тайёрмиди?\n- Йўқ, бу ҳақида ўйламадим. Чунки пенальтилар серияси вариант эмасди. Биз ўйин давомида гол уришимизга ва ғалабани ўз фойдамизга ҳал қилиб, ютишимизга ишонгандик.\n- “Насаф” 120 дақиқа давомида тинмади. Бунда эса оғир жисмоний куч ҳам талаб қилинади. Ўйиндан кейин чарчоқ аломатлари билинаётгандир-а?\n- Албатта, жуда чарчадим. Бу нормал ҳолат. Бутун жамоа каби мен ҳам боримни бериб ўйнадим. Чунки бу учрашув жамоамиз учун ўта муҳим эди-да!\n- Рўзиқул Бердиев жамоани қандай руҳлантирди? Танаффуслар чоғида нималарни айтди?\n- Рўзиқул Бердиев биздан доимо кўпроғини талаб қилади. Ғалаба қозонишимизга бизни мажбурлайди. Мураббий доимо ўз кучимизга ишонишимизни ҳамда шунга яраша ўз ўйинимизни кўрсатишимиз кераклигини таъкидлаб келади.\n- Сизнингча, “Насаф” сафидаги энг яхши ўйинчи ким бўлди?\n- Бугун жамоа ғалаба қозонди. Ўйлашимча, ҳамма жуда яхши ўйнади. Аммо Хусниддин Алиқулов жароҳат олди ва ҳозир уни операция қилишяпти. Ҳаммамиз учун у учрашувнинг энг яхши ўйинчиси бўлди. Биз унга тезроқ соғайиб, сафга қайтишини тилаб қоламиз.\n- “Насаф”да ОФК Кубогини қўлга киритиш учун бир қадам қолди. Бундай вазиятда нималарни ўйлаяпсиз?\n- Биз ҳар бир рақибни ҳурмат қиламиз. Шундай бўлса-да, ҳар бир учрашувда ғалаба қозонишни ва мухлисларимизни хурсанд қилиш учун қўлимиздан келган барча ишни қиламиз.\n- “Насаф” финалда Баҳрайннинг “Ал-Муҳаррақ” клуби билан ўйнайди. Аммо учрашув сафарда ўтади. Бу жамоага ноқулайлик туғдирмайдими?\n- Боя айтганимдек, биз ҳар бир рақибни ҳурмат қиламиз. Лекин ҳеч кимдан қўрқмаймиз. Ўз ўйинимизни ўйнаймиз ва финалда ғалаба қозониш учун қўлимиздан келган барча ишни қиламиз.\n- Бу сизнинг фаолиятингизда биринчи финалми?\n- Йўқ, бу менинг биринчи финалим ҳисобланмайди. Бунга қадар 4-5 та финалда ўйнаганман. Лекин бу сафарги финал ўзгача. Нега деганда, бу менинг биринчи халқаро финалим бўлади.


Буюк Британиянинг энг қобилиятли ва энг қобилиятсиз бош вазирлари рейтинги эълон қилинди\n19:14 / 13.10.2016\nФото: © EPA/ABIR SULTAN/POOL\nБуюк Британиянинг собиқ бош вазири Дэвид Кэмерон Бирлашган Қиролликнинг Иккинчи жаҳон уруши давридан кейинги энг қобилиятсиз бош вазирларидан бири, деб тан олинди. Бу ҳақида 13 октябрь, пайшанба куни The Independent нашри чоп этган рейтингдан билиб олиш мумкин. Рейтинг Лидс университети томонидан 82 нафар нуфузли мутахассислар фикридан келиб чиққан ҳолда тузилган.\nМамлакатнинг собиқ бош вазири Дэвид Кэмерон Brexit туфайли рейтингнинг охиридан учинчи ўринни эгаллади. "Кэмероннинг муваффақиятли коалицион ҳукумат раҳбари ролидаги ютуқларига қарамай, унинг нуфузи ва тарихдаги ўрни Brexit билан белгиланади", - дейди Лидс Университети профессори Кевин Тикстон.\nМанбага кўра, рейтингни тузишда иштирок этган экспертларга ҳар бир ҳукумат раҳбари фаолиятини 10 балли шкала бўйича баҳолаш таклиф этилган.\n"Brexit қандай якун топишига қараб, келажакда тарихчилар ва сиёсатчиларнинг Кэмеронга нисбатан қарашлари ўзгариши мумкинлиги эҳтимолдан холи эмас, - дейди профессор Тикстон. - Бироқ ҳозирча Британия экспертларининг Кэмеронга бўлган муносабати салбий".\nУрушдан кейинги Буюк Британиянинг энг қобилиятсиз раҳбари сифатида мутахассислар консерватор Энтони Иден номини қайд этишди, у 1955-1957 йилларда ҳукмронлик қилган. Рўйхатнинг охиридан иккинчи ўринда эса яна бир консерватор Александр Дуглас-Хьюм (1963-1964) номи келтирилган.\nБирлашган Қиролликнинг уруш йилларидан кейинги энг қобилиятли бош вазирлари рўйхатидан лейборист Клемент Эттли (1945-1951 йилларда ҳукуматни бошқарган), консерватор Маргарет Тэтчер (1979-1990) ва лейборист Тони Блэр (1997-2007) жой олган.\nБуюк Британия рейтинг энг яхши ва энг ёмон бош вазирлар


Десантдан қирувчи авиациягача. 14 январь куни ўзбек армиясининг таркибини эсга оламиз\nЎзбекистон Президентнинг 1992 йил 14 январдаги фармонига мувофиқ мамлакат ҳуқуқий асосда ўз Қуролли кучларини ташкил этганини эълон қилган. Бу сана Ўзбекистонда Ватан ҳимоячилари куни сифатида нишонланади. Бу кунда нафақат ҳарбий хизматчилар, балки бутун ўзбек эркаклари табриклар ва совғалар қабул қилиб олади. Шу боис 14 январь Ўзбекистонда маълум маънода барча эркаклар байрами сифатида қабул қилинади.\nШу байрамона сана муносабати билан бугунги мақолада Ўзбекистон армияси ҳақида сўз юритамиз.\n1991 йил 31 августда қабул қилинган «Ўзбекистон Республикаси давлат мустақиллигининг асослари тўғрисида»ги қонун ва 1991 йил 30 декабрда Минск шаҳрида ташкил топган Мустақил Давлатлар Ҳамдўстлигига аъзо давлатлар раҳбарлари томонидан имзоланган «Қуролли Кучлар ва чегара қўшинлари хусусида»ги битимга мувофиқ, шунингдек, собиқ Иттифоқ идоралари томонидан умумий қўшинларнинг пул таъминоти тўхтатилганини инобатга олиб, 1992 йил 14 январь куни мамлакат Олий Кенгаши республика ҳудудида жойлашган бирлашма, қўшилма, ҳарбий қисм ва муассасалар, ҳарбий билим юртлари, корхона ва ташкилотлари ҳамда СССРнинг бошқа ҳарбий тузилмалари Ўзбекистон Республикаси тасарруфига ўтказилгани тўғрисида қарор қабул қилган.\n1992 йилдан эътиборан республика ҳудудидаги барча ҳарбий таълим муассасаларининг штат тузилмаси такомиллаштирила бошланган. Жумладан, Тошкент олий умумқўшин қўмондонлик билим юрти, Чирчиқ олий танк қўмондонлик-муҳандислик билим юрти, Самарқанд олий автомобиль қўмондонлик-муҳандислик билим юрти кўп тармоқли ўқув муассасаларига айланди.\nЭнди Қуролли кучларнинг таркибий қисмлари ҳақида гаплашамиз.\nМиллий гвардияга Вазирлар Маҳкамасининг 1992 йил 23 январдаги қарори билан асос солинди. У Собиқ Иттифоқнинг ички ишлар вазирлигига қарашли Ўзбекистон ҳудудида жойлашган ҳарбий қисм негизида тузилган бўлиб, Қуролли кучларнинг таркибий қисмига айланди.\nМиллий гвардиянинг асосий вазифаси Ўзбекистон Республикасининг давлат суверенитети ва ҳудудий яхлитлигини, фуқароларнинг конституциявий ҳуқуқ ва эркинликларини муҳофаза қилишдир. Гвардия таркиби фуқароларни ҳарбий хизматга мажбурий ва кўнгилли равишда чақириш орқали ташкил этилган.\nГвардия зиммасига бир қанча ўзига хос вазифалар, жумладан, давлат ҳокимиятининг олий органларини қўриқлаш, жамоат тартибини таъминлашда иштирок этиш, чет давлатларнинг расмий вакилларини тантанали кутиб олиш, давлат миқёсидаги маросимларда иштирок этиш юкланган. Шу мақсадда гвардия таркибида фахрий қоровул ротаси тузилган.\nЧегара қўшинларининг шаклланиш тарихи 1992 йилдан бошланган. Собиқ Иттифоқнинг парчаланиб кетиши натижасида мустақил давлатлар ташкил топиши, миллатлараро, этник ва диний характердаги зиддиятларнинг кескинлашуви чегара қўшинларини ташкил этиш жараёнини янада жадаллаштириб юборган. Натижада давлат чегарасини ишончли қўриқлаш, миллий хавфсизликни таъминлаш вазифаси илгари сурилган.\n1992 йил 24 мартда Биринчи Президент фармони билан Миллий хавфсизлик хизмати Чегара қўшинлари бошқармаси ташкил этилган.\nҚуролли Кучларнинг Ҳаво-десант қўшинлари армиянинг десантчилар жанговар машиналари, ўзиюрар артиллерия қурилмалари, танклар, зирҳли транспортёрлар, танкка қарши самарали қуроллар ва зенит воситалари, стволли ва реактив артиллерия, қудратли автоматик қуроллар, алоқа ва бошқарувнинг замонавий аппаратлари билан қуролланган, пухта тайёрланган жанговар қисмидир. Бу қисмнинг асосий вазифаси ҳаво транспорти авиацияси ёрдамида мустақил жанговар ҳаракатлар олиб боришдир.\nҲарбий-ҳаво кучлари Қуролли кучларнинг энг юқори манёврларни амалга оширадиган тури саналади. Улар қуруқликдаги қўшинларни авиацион жиҳатдан қўллаб-қувватлаш, ҳаво десантчиларини ташлаш (тушириш), моддий воситаларни ташиш, ҳаво разведкасини олиб бориш, йирик операцияларнинг бориши ва хотимасига жанговар таъсир кўрсатиш, республика ҳаво сарҳадларини ишончли қўриқлаш каби имкониятга эга.\nҲарбий-ҳаво кучлари зиммасига душманнинг ҳаво нишонлари ва қуруқликдаги қўшинларини яксон қилиш, давлат ва ҳарбий бошқарув тизими, фронт ва ҳарбий-иқтисодий объектлари ҳамда транспорт-коммуникацияларига зарба бериш вазифаси юкланган.\nЎзбекистон ҳарбий-ҳаво кучлари бомбардимончи, қирувчи-бомбардимончи, қирувчи авиация, ҳужумкор, разведка ва транспорт авиацияси, шунингдек, кўп мақсадли вертолёт авиациясидан иборат.\nҲаво ҳужумидан мудофаа қўшинлари республиканинг маъмурий-сиёсий, иқтисодий-саноат марказлари, қўшинлар туркумларини, шунингдек, муҳим ҳарбий ва бошқа объектларни душманнинг ҳаво зарбасидан ҳимоя қилишга мўлжалланган. Уларнинг асосий вазифаси душман ҳаво ҳужуми бошлаганини аниқлаш, бу ҳақда хабар бериш ҳамда душманнинг ҳаводаги учиш аппаратларини йўқ қилишдан иборат. Ушбу вазифаларни бажариш мақсадида ҳаво ҳужумидан мудофаа қўшинларида тинчлик даврида жанговар навбатчилик жорий этилган. Уруш даврида эса қуруқликдаги қўшинларнинг ҳаво ҳужумидан мудофаа воситалари ва Ҳарбий-ҳаво кучлари билан биргаликда ҳаво ҳужумидан мудофаанинг бирлашган тизимини ташкил этади.\nЖанг муваффақияти кўп жиҳатдан алоқа қўшинларига боғлиқдир. Улар зиммасига қўшинлар ва қуролларни бошқариш тизимидаги ахборот алмашинувини таъминлаш вазифаси юкланган. Алоқа қўшинлари жанг боришига симли алоқа, радиоалоқа, махфийлаштирилган алоқа воситалари билан таъсир ўтказади.\nМахсус қўшинларнинг яна бир тури муҳандислик-қурилиш қўшинларидир. Бу қисм Қуролли кучлар инфратузилмасининг тараққий этишига, давлатнинг стратегик иқтисодий дастурини амалга оширишга ҳисса қўшиб келмоқда. Уруш шароитида бу қўшинларга мудофаа истеҳкомлари ва иншоотларини қурилиш ҳамда коммуникация тармоқларини яратиш, шунингдек, қутқарув-авария ишларини бажариш юкланган.


Ғоршунослар дунёдаги энг чуқур ғорни аниқлашди\n21:30 / 10.12.2015\nАмерикалик ғоршунос Билл Стоун Мексикадаги Оахака штатидаги Чеве ғорлар тизими дунёда энг чуқур ғор эканини маълум қилди. 2017 йилда ғорга экспедиция уюштирилиб, бу экспедиция ғорнинг чуқурлигини ўлчайди ва бу қарорни тасдиқлайди, деб айтмоқда New Scientist нашри. Унда 60-80 нафар спелеолог – ғоршунослар иштирок этишади.\nЧеве ғори дунёдаги энг чуқур ғор эканлиги борасидаги тахминлар 1990 йилда ўтказилган тажрибага асосланган. Ўшанда ғоршунослар ғордаги сувга 7 килограмм бўёқ ташлашган. Бир оздан кейин яшил рангга бўялган сув 2,5 км йўл босиб ўтиб, яқин атрофда жойлашган Санто-Доминго дарёсига тушган.\nТаъкидланишича, Чеве туннеллари майдони Манхэттендан 2 баробар кўпроқни, яъни 175 квадрат километрни ташкил қилади. Бундай ғорлар карст сув ташувчи горизонтларнинг муҳим элементи бўлиб, улар бутун дунё бўйлаб юзлаб миллион одамларни ичимлик суви билан таъминлайди. Бундан ташқари, бундай ғорларда олимлар кўпинча яхши сақланиб қолган тошга айланиб қолган жисмларни ҳамда фойдали қазилмалар конини топишади. Бу сайёрамиз асрлар давомида қандай ўзгарганини яхшироқ англашга имкон беради.\nБундан ташқари, ғоршуносларни номаълум нарсага қизиқиш олға интилтирмоқда. “Албатта, дунёда ҳали забт этилмаган тоғлар бор, бироқ уларни Google Earth’да унга кўтарилишгача кўриш мумкин. Океан тубига тушиш мумкин, бироқ океан туби сонарлар ёрдамида аллақачон харитага туширилган ва уларга экспедициялар уюштириш қимматга тушади. Ғорларда эса озгинча маблағ билан ҳам номаълум нарсаларни очиш мумкин”, деб айтмоқда ғоршунос Зеб Лилли.\nАйни пайтда энг чуқур ғор Абхазия худудидаги Гагра тоғ тизмасидаги Арабика массивидаги “Воронья-Крубера” ғори ҳисобланади. Унинг чуқурлиги 2199 метрни ташкил қилади.


Ўтган даврдаги фаолият таҳлил этилди\n22 май 2022 211\nЖиззах вилояти ички ишлар бошқармасида ички ишлар органлари тезкор хизматларининг жорий йил ўтган давридаги фаолияти таҳлили ҳамда жиноятчиликка қарши курашиш, жамоат хавфсизлиги ва ҳуқуқ-тартиботни таъминлаш масалаларига бағишланган йиғилиш бўлиб ўтди.\nВидеоселектор тарзида ўтган йиғилишда вилоят ички ишлар бошқармаси, соҳавий хизматлар ҳамда шаҳар ва туманлар ички ишлар бўлимлари бошлиқлари, уларнинг ўринбосарлари қатнашдилар. Вилоят ички ишлар бошқармаси бошлиғи, генерал-майор Ғайрат Қодиров бошқариб борган тадбир аввалида жорий йилнинг ўтган даврида вилоятда юз берган жиноятлар ҳақида атрофлича маълумот берилди.\nАммо бир қанча туманларда айрим турдаги жиноятлар ошишига йўл қўйилган. Шу маънода, бир қатор раҳбарлар танқид остига олиниб, фаолиятни ўнглаш юзасидан аниқ топшириқлар берилди.\nЖорий йилнинг ўтган даврида содир қилинган жиноятларнинг 97 фоизи, ўтган йилларда содир этилган жиноятларнинг эса 24 таси фош этилган.Шу маънода, бу йўналишдаги фаолият самарадорлигини оширишга қаратилган режалар белгилаб олинди.\nШундан сўнг Жиззах вилояти ички ишлар бошқармаси соҳавий хизматлари фаолияти муҳокама этилди. Хусусан, жорий йилнинг ўтган даврида 68 та йўл-транспорт ҳодисаси юз берганлиги инобатга олиниб, йўлларда қоидабузарликларни аниқловчи қурилмалар сонини ошириш, қоидабузарликларнинг олдини олишга қаратилган тадбирларни кучайтириш чоралари белгилаб олинди.\nТадбирда секторлар кесимида “Темир дафтар”, “Аёллар дафтари” ва “Ёшлар дафтари”га киритилган аҳоли қатламини иш билан таъминлаш, уларга кўмак кўрсатиш, мавжуд ижтимоий иқтисодий муаммоларни ҳал этиш ҳамда “Обод қишлоқ” дастури доирасидаги ишлар ҳам кўриб чиқилди.\nЙиғилиш мавжуд камчиликларни бартараф этиш бўйича чора тадбирлар белгилаб олинди.


33:37 Мухаммад Содик | Коран\n← 33:36 Мухаммад Содик\n33:38 Мухаммад Содик →\n33:37 Мухаммад Содик\nЭсла, сен Аллоҳ неъмат берган ва сен ҳам неъмат берган шахсга: «Жуфтингни ўзинг ила тутиб тур ва Аллоҳга тақво қил», дер эдинг. Ва ичингда Аллоҳ ошкор қилгувчи бўлган нарсани махфий тутардинг ва одамлардан қўрқардинг, ҳолбуки, Аллоҳдан қўрқмоғинг ҳақлироқ эди. Қачонки Зайд ундан ўз ҳожатини адо этгач, Биз сени унга уйлантирдик. Токи мўминларга ўз асранди болалари хотинларида улардан ҳожатларини адо қилишгач, танглик бўлмасин, деб. Ва Аллоҳнинг амри амал қилиниши лозим бўлгандир. 1\nАллоҳ таоло Пайғамбаримизнинг (с. а. в.) кўнгилларига Зайд Зайнабни талоқ қилганидан кейин унга уйланиш ниятини солган эди. Аниқ амр бўлмаган эди-ю, аммо кўнгилларига тушган эди. Шунинг учун Зайдга (р. а.) «Жуфтингни ўзинг ила тутиб тур», деб айтаётганларида, хаёлларида бу фикр бўлиб, Аллоҳдан амр келишини кутардилар. У зот одамлар, ўзининг асранди ўғли талоқ қилган хотинга уйланибди, деб айтишларидан қўрқар эдилар. Расули Акрам ушбу мулоҳазалар билан Аллоҳ кўнгилларига солган ишни-Зайд талоқ қилганидан кейин Зайнабга уйланиш ниятини махфий тутар эдилар. Таъкидлаб айтиш керакки, бу фақат кўнгилга тушган фикр эди. Агар Аллоҳнинг очиқ-ойдин амри бўлса, ҳеч қачон махфий тутмас эдилар. Шундай бўлиши керак эди. Аллоҳ таолонинг иродаси шу эди. Аллоҳ субҳонаҳу ва таоло Зайнаб бинти Жаҳшни (р. а.) Пайғамбаримизга (с. а. в.) ўзи никоҳлаб қўйди. Бу ерда валий ҳам, маҳр ҳам, гувоҳ ҳам йўқ. Ҳаммасининг ўрнига Аллоҳнинг амри бор. [↩]


Йирик технологик компаниялар ҳам фирибгарлик қурбони бўлиб қолаётгани ҳақидаги хабарларга дуч келиб турамиз. Қизиғи ушбу жиноятларни амалга ошираётганларнинг аксарияти ёшлар бўлиб, фирибгарликнинг антиқа схемаларини ўйлаб топишади.\nАҚШда айнан купертинолик гигантга нисбатан қилинган яна бир фирибгарлик фош этилди. Мичиган штатида яшовчи 25 яшар Ван-Сейла Морк (Van-Seyla Mork) бўш қутилар ёрдамида Apple дан пул ундириш йўлини топган.\nКиритилди: 06:45 16.05.2019. Ўқилди: 838 марта. Фикрлар сони: 0 та.


Ўзбекистон терма жамоаси ҳимоячиси Рустам Ашурматов уйланди /// Жанубий Кореянинг «Кванжу» клуби ва Ўзбекистон терма жамоаси ҳимоячиси Рустам Ашурматов уйланди. – ВОҲА\nЖанубий Кореянинг «Кванжу» клуби ва Ўзбекистон терма жамоаси ҳимоячиси Рустам Ашурматов уйланди.\n24 ёшли футболчининг никоҳ тўйи 1 декабрь куни Тошкент шаҳрида бўлиб ўтган. Бу ҳақда ижтимоий тармоқлар орқали қатор футболчилар маълум қилди ва ҳамкасбига табрик йўллади.\nРустам Ашурматов «Бунёдкор» академияси тарбияланувчиси ҳисобланиб, 2015—2018 йиллар мобайнида «қалдирғочлар» сафида тўп сурган. 2019 йилда эса «Кванжу» сафига йўл олган. Унинг жамоаси 2020 йилги мавсумда Кей-Лигада 6-ўринни эгаллади.


БАЙРАМ ҚИЛИШГА САБАБ ТОПИЛДИ! | Jahonnoma\nБАЙРАМ ҚИЛИШГА САБАБ ТОПИЛДИ!\nPosted on September 9, 2007 by Jahongir Muhammad\nҲазил аралаш табрик\nЎзбекистон ичида қолаётганлар яхши билишса керак, мустақиллик байрамини нишонлаш у қадар тўғри ҳисобланмагани, нишонлаган тақдирда ҳам гўё бир-биримизнинг устимиздан кулаётгандай туюлгани учун, байрам деярли нишонланмайди.\nЖуда бўлмаганда бирор бошқа сабаб топиладида, байрам қилинади, энг муҳими ўша, сабаб дегани топилиши учун, санага қадар астойдил ҳаракат қилинади.\nХуллас, ҳаммаси ана шу кўринишда бўларди.\nБу сафар ҳам сабаб қидиришга тушдик, аммо негадир ўхшамади. Ҳамма ўзи билан овора, боз устига, ҳар хил гап-сўзлар, «кетмасмуш», «бермасмуш», «қолармуш» деган башоратлар, ёқмайдида бундай пайтлари.\nКечга яқин уч-тўрт дўстлар билан қупкуруқ дастурхон атрофида йиғилдик, билган, эшитганларимиз ҳақида фикр алмашдик, тегишли томонларгага тегишли сўзларни рамзий СМС қилгандан сўнг, бир дўстимиз ёнидан икки бутилка ҳалигини чиқардию, секин жилмайиб, «аммо зўр сабаб ҳам бор», деб қолди.\n«Қулт» этиб иштаха билан ютиндигу, «қандай сабаб», дея қизиқдик. Аммо, дастлаб икки-уч ёшларни анави суюқлик кетидан албатта, ошқозон сари йўналтириш шарт бўлган қўшимча «сийлов»ларга юбордик. Хуллас, қандай сабаб экан.\n-Бугун, Жаҳонгир аканинг туғилган куни экан, ахир буни нишонламасак, точно гуноҳ иш қилган бўламиз, деган фикр билан, манавиларни ола келдим, – деди шеригимиз жилмайиб.\nҚовоқларимиз осилди. Дўстимиз ҳайрон, ўзбек эмасми, анави бутилкаларни секин ортига яшириб, нигоҳларини ерга қадади, ҳатто бир нималар деб мингирлади ҳам.\n-Содда-ей, афтидан кечирим сўради…\n-Гуноҳ қилибсану ўрток, -деди даврамиз каттаси, – ахир Жаҳонгир ака учун ўн киши иккитани ағдарсак уят бўлмайдими, ағдаролмай қолиптию булар, демайдими? Тамом, сени ўртоқлик судига тортамиз…\nДўстимиз тиржайиб ортга яширганини олдимизга қўйдида, «гуноҳ ўтибди, узр», деб ерга омонатгина ташлагани попкасидан яна иккита анавиндан чиқарса бўладими. Завод бўлиб кет-э, дедик кулиб.\nЗакуска келди, анави қурғурлар йиқитилди. Сумкада қолган яна учта ҳам (ростдан ҳам нақ заводнинг ўзгинаси) уларнинг кетидан йиқитилди, кейин яна бир нечта йиқитилгач, ўзимиз ҳам…\nЭнди ўша куни, «йиқитиш» кампанияси пайтида битилган табрик матнини ўқиб эшиттирсак. Агар хато учраса кулмайсиз деб умид қиламиз, зеро қандай ҳолатда битилганини билдириб ўтдик.\n«Ҳурматли Жаҳонгир ака! Ҳиқ, сиззи туғилган кунингиз билан, ҳиқ, табриклаймиз. Умуман олганда уже табриклаб бўлдик, айримиларнинг ҳатто тили буралмай қолди, афсус орамизда ана шундай нозиклар бор, ҳиқ.\nАммо, йиқилмай қолган уч-тўрт… вой кечирасиз, тўрт ҳам уже йиқилибди, демак йиқилмай қолган уч йигит, майдонга келдик. Ўша ерда туриб, мана шу табрик матнини ёзаябмиз… Одамлар жуда ҳам кўп. Байрам қилгани келишган, аммо миршабларнинг чуррр-чурри туфайли байрамни тушунмайроқ юришибди. Ёнимизга чақириб, анави, ҳиқ, дан қуйиб бердик, кўтаришдию, байрамона кайфиятга эга бўлишди, ҳатто чуррр-чурррлар томонга оғзаки, аннақа СМС жўнатишди, қойил… руҳлантириб юбордингизда ака, ҳиқ.\nБир соат ичида нақ, ҳиқ, йигирма ё ўттиз кишига қуйиб бердик, қаёқдан келаётгани ўзимизга қоронғию, аммо, қуявердик, қуявердик… ҳиқ, бирров мустақиллик монументи ортига ўтиб қайтдик ҳам, кечирасизу, у ер бундан бошқа сабаб учун ярамайди, ҳиқ.\nХуллас, сиз сабаб анча-мунча одамда байрамона кайфият пайдо бўлди. Президент сабаб бу кайфият деярли йўқолиб улгурганди, э-э… ҳиқ…ни, ўшанинг…\nШунча одамга, ҳиқ, кайфият улашганингиз учун ҳам сизни яхши кўрамиз, ҳиқ… айримлар шу ерда бўлатуриб бу ишни эплай олмаяпти, сиз эса эпладингиз, қойил, ҳиқ.\nТуғилган кунингиз муборак бўлсин, келаси туғилган кунингизни шу ерда, мана шу майдонда, ўзингизнинг иштирокингизда кайфият улашиб ўтказайлик, ҳиқ. Таклиф маъқулми? Унда кўтардик…»\nЎша пайтдаги ҳолатимиз ана шундай эди, шу боис матнда ҳам бу кайфият муҳрланиб қолган…\nЭнди мутлақо жиддий: Юсуф Жума׃\n-Ўкинма дунёни уққан,\nБу номард қавмдан зинҳор.\nБитта бўлса ҳам эр туққан\nЖаҳонгир Муҳаммад бор.\nЧида ғаним билан буғса,\nҚарғама бу ғаддор халқни.\nБитта бўлса ҳам эр туғса\nБундай эл яшашга ҳақли,\nШоир тўғри айтганидай, миллатни бугунги кўринишидан мутлоқ тушкунликка тушмаслик керак, чунки унинг Жаҳонгири бор.\nМана шу, у бир маҳаллар умид билан яратган сайт, бугун қанчалар одамлар учун кўнгил изҳори майдонига айланди. Қанчалар овози бўғилган, бадном қилинган инсонлар бу минбар орқали ўз сўзини айтиб келаяпти.\nҚараб туриб ўйланасан киши, ахир биз орзу қилган кунлар, ана шу майдон сингари эркин, тирик ва ҳар бир ватандошимиз учун яқин бўлиши керак эмасмиди?\nМана шу ерда қолиб, минглаб ёлғон ичида яшаб, кичиккина имконият туфайли, ана шу ҳақиқат минбаридан баҳраманд бўлаётган юртдошлар номидан Жаҳонгир ака сизни самимий қутлаймиз. Ғайратингиз сўнмасин, қаддингиз доимо тик бўлсин, зеро мамлакат чиндан ҳам аллакимларга онасининг маҳри ўлароқ тушган эмас, у бизники, ва биз унда албатта бирга, озод ва эркин яшаймиз.\n« ҲАҚ СЎЗНИНГ ЁНИДАМИЗ! Jahongir Mamatov: PANJARALAR »


Ўзбекистон Республикаси Президентининг “Ер муносабатларида тенглик ва шаффофликни таъминлаш, ерга бўлган ҳуқуқларни ишончли ҳимоя қилиш ва уларни бозор активига айлантириш чора-тадбирлари тўғрисида”ги Фармони юзасидан шарҳ – uzbekembassy\nМазкур Фармон ер участкаларини ажратишнинг барча учун тенг, шаффоф ва бозор тамойилларига асосланган тартибини жорий этиш, ерга оид мулкий ва ҳуқуқий муносабатларда барқарорликни таъминлаш, ерларни муҳофаза қилиш, ер эгаларининг мулкий ҳуқуқларини кафолатлаш, шунингдек, ернинг иқтисодий қийматини белгилаш орқали уни фуқаролик ҳуқуқий муносабатлар объекти сифатида эркин муомалага киритиш мақсадида қабул қилинди.\nФармон билан ерга оид ҳуқуқлар қайта кўриб чиқилди, шунингдек ноқишлоқ ерларни шаффоф ажратиш, қишлоқ хўжалиги ерларини ажратишдаги янги тартиблар жорий қилиниб, ер ажратиш ва ундан фойдаланишда давлат назоратини кучайтириш, ер соҳасидаги ҳуқуқбузарликлар учун жавобгарликни кескин кучайтириш бўйича таклифлар маъқулланди. Жумладан,\nЕрга оид ҳуқуқлар қайта кўриб чиқилди\nЕр ажратишда ҳуқуқ турлари 6 тадан 3 тага қисқартирилди. Хусусан, мерос қилиб қолдириладиган умрбод эгалик, доимий эгалик, вақтинча фойдаланиш ҳуқуқлари бекор қилиниб, эндиликда доимий фойдаланиш, ижара, мулк ҳуқуқи сақлаб қолинди.\nБунда, ер участкаларини фуқаролар ва юридик шахсларга мулк қилиб ёки ижара ҳуқуқини сотиш, хорижий шахсларга эса фақат ижара ҳуқуқини сотиш, Давлат ташкилотларига эса доимий фойдаланишга бериш тартиби белгиланди.\nБекор қилинаётган ҳуқуқлар билан аввал берилган ерлар сақлаб қолиниб, ижарага берилган ердаги бинолар сотилганда ерга бўлган ижара ҳуқуқи ҳам янги мулкдорга ўтади.\nНоқишлоқ ерларни шаффоф ажратиш тартиби жорий этилди.\nҲоким қарори асосида ерларни тўғридан-тўғри ва текинга бериш амалиёти бекор қилинди.\nАмалда 23 та ҳолатда, жумладан саноат зоналари учун, ёшлар дастури доирасида, уйини давлатга топширганларга ва ҳ.к. ҳолатларда ер участкалари тўғридан-тўғри берилган.\nЎзбекистон фуқаролари ва юридик шахсларига хусусий мулк қилиб сотиш, хусусийлаштириш мумкин бўлмаган ерларни ҳамда хорижий шахсларга ижара ҳуқуқини электрон аукцион орқали сотиш тартиби жорий қилинди.\nАлоҳида тоифа (ҳалок бўлган ҳарбийлар оиласи, уйи бузилганлар) учун ерларни тўғридан тўғри ва бепул бериш ўрнига аукциондан ер сотиб олиш харажатларини қоплаб бериш, жисмоний ва юридик шахслар ихтиёрида бўлган ерларни ҳақ эвазига хусусийлаштириш белгиланди.\nЭнг яхши таклифни танлаш орқали камида 10 млн доллар миқдоридаги йирик инвестиция лойиҳаси ташаббускорига Ҳукумат қарор билан ижарага ер бериш, бунда инвестор лойиҳа суммасининг камида 10 фоизини олдиндан депозитга қўйиши лозим.\nҚишлоқ хўжалиги ерларини ажратишда янги тартиб\nЕрни барча фуқаро ва ташкилотларга очиқ танлов асосида бериш, бунда ариза қабул қилиш ва баҳолаш электрон шаклда амалга оширилади.\nАмалда МЧЖ, деҳқон хўжаликларига танловсиз берилади.\nҲокимларнинг ер тоифасини ўзгартириш бўйича ваколатлари Ҳукумат ва Президентга ўтказилди.\nПрезидент қарори билан аниқ бир ташкилот ёки фуқарога ер ажратиш тартиби бекор қилинди.\nТанловсиз ер бериш фақат Ҳукумат қарори асосида қуйидаги ҳолларда амалга оширилади:\nДавлат илмий-тадқиқот ва таълим муассасаларига-Қишлоқ хўжалиги вазирлиги таклифига асосан;\nКластерларга-ер норматив қийматининг 2 бараварига тенг маблағ депозитга қўйилганда Қишлоқ хўжалиги вазирлиги ва вилоят ҳокимлиги таклифига асосан;\nЭнг яхши таклифни танлаш орқали йирик инвестиция лойиҳаси ташаббускорига – лойиҳа қиймати камида 10 мл доллар бўлганда ва олдиндан камида 10 фоиз депозитга қўйганда;\nЧет элликларга ижара муддати 25 йилдан ошмаслиги лозим.\nБоғдорчилик, полизчилик ва узумчилик ширкатлари тузиш, ёрдамчи қишлоқ хўжалиги юритиш учун ер бериш тартиби бекор қилинди.\nЕр ажратиш ва ундан фойдаланишда назорат кучайтирилди\nТуман ҳокимларининг ер ажратиш бўйича ваколати тўлиқ бекор қилинди. Қишлоқ хўжалиги ери ижараси бўйича очиқ танлов якунини вилоят ҳокими қарори билан тасдиқлаш, ижара шартномасини (туман ҳокимлиги ва ғолиб ўртасида) электрон шалда тузиш жорий қилинди.\nҲоким қарорларини “е-қарор” ахборот тизимида шакллантириш, ернинг жойлашув харитасини “Иннола” ва “АрсГИС” дастурларида шакллантириш, ерга бўлган ҳуқуқни автоматик тарзда кадастр рўйхатидан ўтказиш жорий қилинди.\nВилоят ҳокимининг ер бўйича қарорларини адлия бошқармасида ҳуқуқий экспертизадан ўтказиш, ҳокимнинг айни бир қарори билан ёки бир вақтнинг ўзида ер участкасини олиб қўйиш ва бошқа шахсга ажратиш таъқиқланди.\nЕрга оид ҳуқуқбузарликларни аниқлаш, хужжатларни тўплаш ва уларни кўриб чиқиш жараёнини “Е-Ерназорат” ахборот тизими орқали юритиш, кадастр, прокуратура, адлия органлари ва ҳокимликлар томонидан ер ажратиш устидан давлат назорати амалга оширилиши белгиланиб, ер соҳасидаги ҳуқуқбузарлик ҳақида хабар берган шахсларни моддий рағбатлантириш тизимини жорий этилди.\nЕрларни талон-тарож қилиш, ўзбошимчалик билан эгаллаш, ноқонуний сотиш камаяди;\nЕрлар барча учун бир хил ва шаффоф тартибда ажратилади;\nЕр бозор активига айланади ва молиявий оборотга киради;\nЕр ажратиш тартиби ягона хужжат-Ер кодексида белгиланади;\nЕр соҳасида давлат ва жамоатчилик назоратининг самарадорлиги ортади.


ИИВ раҳбари Путиндан полициянинг икки генералини ишдан бўшатишни сўрамоқчи » Ўзбекистон янгиликлари – Zamin.uz\nИИВ раҳбари Путиндан полициянинг икки генералини ишдан бўшатишни сўрамоқчи\n11 июнь 2019, 21:15\n«Медуза» журналисти Иван Голунов иши билан шуғулланган ҳуқуқни муҳофаза қилиш органлари ходимлари хизмат вазифасидан четлаштирилди. Бу ҳақда Россия ички ишлар вазири Владимир Колокольцев маълум қилди.\nВазирнинг сўзларига кўра, ИИВ ички хавфсизлик бўлинмаси ўтказган тергов натижалари уни қўлга олган полиция ходимларининг хатти-ҳаракатларига баҳо бериш учун Россия тергов қўмитасига юборилган. Текширув якунлангунига қадар полиция ходимлари хизмат вазифасидан четлаштирилган.\nРоссия ички ишлар вазири Голунов иши сабабли Путиндан полициянинг икки генералини ишдан бўшатишни сўрамоқчи.\n«Россия президентидан ИИВнинг Москва бўйича гиёҳванд моддалар айланмаси бўйича бошқарма бошлиғи полиция генерал-майори Юрий Девяткин ва Москва ғарбий административ округи ИИБ бошлиғи полиция генерал-майори Андрей Пучковни лавозимидан озод қилишни сўрашга қарор қилдим», - деди Колокольцев.\nАввалроқ Владимир Колокольцев Иван Голунов жавобгарликдан озод қилинишини маълум қилганди.\nКолокольцевнинг сўзларига кўра, журналистнинг айбдорлиги исботланмаган ва унга қарши жиноий иш ёпилган.\nЭслатиб ўтамиз, «Медуза»нинг махсус мухбири, ўзининг ўткир журналистик текширувлари билан танилган журналист Иван Голунов 6 июнь куни Москвада қўлга олинган, у катта миқдордаги наркотик моддалар сақлашда айбланганди. Шундан кейин Москвада ва Россиянинг бошқа шаҳарларида, шунингдек хорижда ҳам «Медуза» журналистини озод этишни талаб қилган ҳолда оммавий акциялар ўтказила бошланди.\nЯнгиликлар » Дунё » ИИВ раҳбари Путиндан полициянинг икки генералини ишдан бўшатишни сўрамоқчи\n20:53 Иван Голуновга қарши жиноий иш ёпилди. У озодликка чиқади (видео)\n07:42 Путин журналист Голунов иши бўйича қандай муносабат билдиргани маълум бўлди\n23:44 Путин тўққиз генерал ва икки полковникни лавозимидан озод қилди\n20:28 Путин бир йўла 11 генерални ишдан бўшатди\n07:31 Путин 12 нафар генерални ишдан бўшатди


“Одно”да Рашод қори суратига “класс” босган қорасувлик милицияда сўроқ берди\nҚорасувлик 20 ёшлик Абдуллоҳ Нурматов “Однокласники” тармоғида Рашод Камолов ва Дилёр Жумабоев суратларига “класс” босгани учун милиция томонидан огоҳлантириш олди.\n20 август куни кечки 6.30ларда ўз уйидан аввал Қорасув милициясига, сўнгра Ўш шаҳар милициясига олиб кетилиб, тунги соат 11ларгача сўроқ қилинган Абдуллоҳ милиционерлар томонидан калтакланганини айтмоқда.\nҚорасувлик Абдуллоҳ Нурматов хонадонига 20 август куни 18.30ларда ўзларини милиция ҳодимлари деб таништирган 4 киши келган ва Абдуллоҳга “сен бир видеога тушиб қолибсан, бориб кўриб келамиз, сенми ёки йўқ”, деб олиб кетишади. Абдуллоҳнинг яқинларига милиционерлар гувоҳ сифатида олиб кетилаётганини айтишади. Бу борада Озодликка 21 август куни Абдуллоҳ Нурматовнинг ўзи айтиб берди.\nУнга кўра, Қорасув милициясида “видео туширилган компьютерни Ўшга олиб кетишибди, ўша ерга борамиз” деб, Абдуллоҳни Ўш шаҳар Ички ишлар бошқармасига олиб боришган.\nЎш милициясида ундан “Одноклассники” тармоғидаги профилининг паролини беришни сўрашади. Абдуллоҳнинг иддао қилишича, адвокат иштирокисиз паролни бермаслигини айтганидан сўнг уни милиция ходимлари калтаклаган. Абдуллоҳга кўра, у шундан сўнг адвокат иштирокисиз профили паролини берган:\n- Ўзлари турли суратларни чиқариб олишиб, “мен шуларга “класс” босганман, дўстларимга тарқатганман деб”, ёзасан деб ёздиришди. Мен ёзиб бердим. Кейин ўзларини телефонида Сурияга телефон қилиб беришди. “Сен ҳозир: Ассалому алайкум! Жиҳодлар бўлаяптими биродарлар, деб гапирасан”, дейишди. Мен гапирмадим. Ундан кейин, мени компьютер олдига ўтқизиб, мен мана бу суратларга “класс” босганман, дўстларимга тарқатганман”, дедириб видеога олишди, - дейди Абдуллоҳ Нурматов.\nУнга кўра, шундан сўнг адвокат кирган ва бир қанча ҳужатлар имзолангач, Абдуллоҳни қўйиб юборишган. Абдуллоҳнинг айтишича,у ўзининг ижтимоий тармоқдаги саҳифасидаги бир қатор суратларга кейинчалик ўзи топиб ўқиши осон бўлиши учун “класс” босган.\n- “Одноклассники”да Дилёр Жумабоев, Рашод Камолов суратларига “класс” босганман холос. Сурияда бўлаётган воқеалар тасвирланган видеоларга “класс” босмаганман. Бироқ кеча милиционерлар мени профилимга кириб, “класс” бостиришиб, видеога олишди,. Мен суратларга кейинчалик ўқийман, йўқолиб қолмасини деб “класс” босган эдим, - дейди Абдуллоҳ.\nУнинг адвокати Валериан Вахитовга кўра, у кеча тунги соат ўнгача Ўш милицияси биносига киритилмаган. Кейин эса, Абдуллоҳни сўроқ қилган милиционерлар уни ойнадан кўришганини, келганидан бехабар қолганларини айтишган. Ҳозирда адвокат мазкур ҳолат юзасидан Қирғизистон ички ишлар вазири, мамлакат Бош прокурори, ва Ўш шаҳар прокурори номига ариза тайёрламоқда.\n- Эшик олдида автомат ушлаган йигит турган эди. Менга ичкарига киритилмаганимга посдаги йигит айбдорлигини айтишди. Мен ҳозир ариза ёзаяпман, текширишсин. Мен адвокатлик фаолиятини олиб боришга қаршилик кўрсатганлик учун жиноий иш қўзғатишларини сўраб ариза ёзаман. Улар қўлга олган чоғидан бошлаб Нурматовга адвокат беришлари керак эди, - дейди Валериан Вахитов.\nҚорасувлик таниқли диндор Дилёр Жумабоев “Одноклассник”даги суратларида унинг милиция ходимлари томонидан калтаклангани акс этганини таъкидлаган ҳолда, қуйдагиларни айтди:\n- Мени расмим тақиқланганми, Дилёр Жумабоевнинг расми? Мен тушунмадим. Милиционерлар бизга тан жароҳати етказса бўлаверадику, биз уларнинг жиноятини тарқатишимиз мумкинмасми? Бу қайси қонунда тақиқланган. Буларни қилаётган иши Қирғизистон халқини қалбига қўрқув, даҳшат, титроқ деган нарсаларни жойлашми? - дейди Дилёр Жумабоев.\nЎш шаҳар Ички ишлар бошқармаси матбуот котиби Замир Сидиковга кўра, Абдуллоҳ Нурматов ҳақиқатан ҳам Ички ишлар бошқармаси 10-бўлими ходимлари томонидан ушлаб келинган. Унга билмасдан таъқиқланган маълумотларни тарқатгани тушунтирилган ва бундай ҳол такрорланса жавобгарликка тортилиши айтилиб қўйиб юборилган.


Viloyat shaxar va tumanlari « САМАРҚАНД ВИЛОЯТИ ДАВЛАТ АРХИТЕКТУРА ҚУРИЛИШ НАЗОРАТИ ИНСПЕКЦИЯСИ\nМаркази – Самарқанд шаҳри.\nТашкил топган вақти – 1938 йил 15 январь.\nУмумий майдони – 16,8 минг км2.\nШаҳарлар сони – 11 та.\nШаҳар типидаги посёлкалар (шаҳарчалар) сони – 88 та.\nМаҳалла фуқаролар йиғинлари сони – 1075 та.\nҚишлоқ фуқаролар йиғинлари сони – 125 та.\nҚишлоқ аҳоли пунктлари – 1829 та.\nЧегарадош вилоятлар – Жиззах, Навоий, Қашқадарё.\nЧегарадош давлатлар – Тожикистон.\nАҳоли сони–3 миллион 584 минг 600 киши. Шундан шаҳар жойларда 1 миллион 519 минг 900 киши (эркаклар – 1799 минг, аёллар – 1785,6 минг), қишлоқ жойларда 2 миллион 980 минг киши.\nТошкентгача бўлган масофа – 300 км.\nШАҲАР ВА ТУМАНЛАРИ\nКаттақўрғон шаҳри; Булунғур, Иштихон, Жомбой, Каттақўрғон, Нарпай, Нуробод, Оқдарё, Пайариқ, Пастдарғом, Пахтачи, Самарқанд, Тайлоқ, Ургут, Қўшработ туманлари.\nСамарқанд вилояти Ўзбекистон Республикасининг марказида, Зарафшон водийсида жойлашган. Шимоли-шарқда Жиззах вилояти, Шарқда Тожикистон Республикаси, Жанубда Қашқадарё вилояти, Ғарбда ва шимоли-ғарбда Навоий вилояти билан чегарадош.\nВилоятнинг йирик шаҳарлари: Самарқанд, Каттақўрғон, Ургут, Оқтош, Булунғур, Жума, Жомбой, Челак, Иштихон.\nВилоятнинг иқлими кескин континентал, йилнинг 300 га яқин кунида қуёш чарақлаб туради, ёз кунларининг узунлиги 15 соатгача етади.\nВилоятнинг бошқарув, иқтисодий ва маданий маркази бўлган Самарқанд шаҳри эрамиздан аввалги VIII асрда ташкил топган.\nСамарқанд шаҳри Ўзбекистонда иккинчи йирик шаҳар ҳисобланади. Шаҳар асрлар давомида Буюк Ипак йўлининг йирик савдо маркази сифатида тилга олинган.\nXIV ва XV асрлар давомида бу шаҳар темурийлар салтанатининг пойтахти вазифасини ўтаган ва ўша даврларда йирик илм-фан, маданият марказига айланган.\nСамарқанднинг тарихий ва маданий қийматини ҳисобга олган ҳолда, Ўзбекистон ҳукумати ушбу қадимий ва ҳамиша навқирон шаҳарнинг тарихий ва маданий ёдгорликларини сақлашга алоҳида эътибор қаратмоқда.\nСамарқанд вилояти табиий бойликларга бой. Вилоят ҳудудида вольфрам, мис, оҳак, мармар, гипс, керамзит, алюминий, гранит ва бошқа конлар мавжуд.\nВилоят Ўзбекистоннинг йирик саноат марказларидан бири ҳисобланади. Вилоятда “Самарқанд автомобил заводи”, “8-Март”, “JV MAN avto”, “UrgGazKarpet”, “Дака Текс”, “СамАнтепГилам”, “Siyob saxоvati”, “Агромир Самарқанд”каби қўшма корхоналари, “Сино”, “Самарқандкимё” акционерлик жамиятлари каби кўплаб мамлакат аҳамиятига молик саноат корхоналари фаолият юритмоқда.\nСамарқанд таълим соҳасида ҳам республикада етакчи ўринлардан бирини эгаллайди. Вилоят ҳудудида 8 та олий ўқув юрти, 161 та касб-ҳунар коллежи, 14 та академик лицей ва 1220 та умумтаълим мактаби мавжуд.\nВилоятда 689 та нодавлат нотижорат ташкилотлари рўйхатдан ўтган.\n2 та телевидение, 1 та радио фаолият кўрсатмоқда. 3 та вилоят, 2 та шаҳар, 14 та туман газетаси, 10 та тармоқ ва идоравий, 21 та хусусий газеталар, 6 та журнал чоп этилмоқда.\n230 дан ортиқ веб-сайтлар ишлаб турипди.\nВилоят Телерадиокомпанияси ва радиоканали, “Самарқанд телевидениеси” масъулияти чекланган жамияти ўз кўрсатув ва эшиттиришларини олиб бормоқда.\nИкки палатали парламент ва халқ депутатларининг маҳаллий кенгашлари сайловларида Самарқанд вилоятидан Ўзбекистон Республикаси Олий Мажлиси Сенатига 6 нафар аъзо, Қонунчилик палатасига 15 нафар депутат, халқ депутатлари вилоят Кенгашига 60 нафар депутат, халқ депутатлари туман кенгашларига 480 нафар депутат сайланган.


“Демократия”нинг илдизи қаерда? | Ўзбекистон Халқ демократик партияси\n2021-04-07 19:04:49 542\nИнсон тарихда ва тарих инсонда мужассам. Улар орасида шундай чуқур ва сирли ўзаро уйғунлик борки, бу алоқадорликни узиб ташлаш амалда мумкин эмас. Ушбу узвий алоқадорлик миллий характерда ўз аксини топади. Миллий характер миллатни турли бузғунчи ғоялардан асровчи “ҳимоя қобиғи” вазифасини ўтайди. У четдан келаётган турли хил ғояларни ўз “филтр”идан ўтказади. Агар ғоя ижобий бўлса, миллат учун йўл топади. Аксинча бўлгани жамият қаршилигига учрайди.\n“Ўзбекистон овози” газетасининг 2020 йил 31 март сонида босилган “Бузғунчи кимсалар тузоғи” сарлавҳали мақолани ўқирканман беихтиёр ушбу фикрлар хаёлимдан ўтди.\nМақола муаллифи Тошкент шаҳрининг марказида бир гуруҳ ёшлар томонидан содир этилган тартибсизликка ўз муносабатини билдирган. Ушбу ҳаракатларни қонунийлик жиҳатидан ҳам, инсонийлик жиҳатидан ҳам оқлаб бўлмайди. Бу ҳолат айримларнинг ҳуқуқий билими пастлиги ва ортиқча ҳиссиётга берилишга мойил эканлигини намоён этмоқда.\nДемократияга тўхталсак. Бу кўпчилик манфатларини жамиятда аксланиши. Аниқроқ айтганда, миллатнинг “мени” халқ ҳокимиятида номоён бўлсагина у ўз тарифига мос бўлади. Аксинча бўлса-чи?\nШу ўринда бир мисол. Олимларининг ҳисоб-китобига қараганда 2050 йилга бориб, Европада истиқомат қилаётган европаликларнинг авлодлари 10 фоизни ташкил этар экан. Албатта, буни бузғунчи ғоялар миллатларнинг миллий характерини емириб боришининг натижаси, дейиш мумкин. Бундай ғояларда бир жинслилик, фарзанд кўрмасликни тарғиб қилиш, бу дунёда шод-хуррам яшаб ўтиш, нимани истаса шу ишни амалга ошириш, ахлоқни инсонлар томонидан ўйлаб топилган бемаънилик сифатида баҳолаш каби хусусиятлар ётади. Бу ғоялар жамиятда устунликни қўлга киритса, миллатнинг кўпайишига, ривожланишига тўсқинлик қилади.\nАйримларда юқоридаги каби ғоялар билан яшаётган халқларда тараққиёт юқори, деган дунёқараш мавжуд. Аслида бу тараққиёт белгиси эмас. Тараққиёт қачонки, миллий қадриятлар, урф-одат, анъаналар халқда уйғун бўлса бўлади. Бу тараққиётмас, балки таназзулдир. Охир-оқибат, бу миллатни йўқ қилувчи ҳодисага айланиши мумкин. Буни тарғиб қилаётганлар эса ўзлари ғоявий жиҳтдан тарбияланмаганлардир.\nХуллас, дунёда нималар бўлаётганини кўриб турибмиз. Ғоялар тўқнашуви палласида биринчи навбатда ёшлар тарбияси муҳим аҳамият касб этмоқда. Шундай экан, фарзандларимизни оилада, таълим муассасаларида илм эгаллашларида эътиборлироқ бўлайлик.\n“Юксалиш” умуммиллий ҳаракати Жиззах вилояти ҳудудий бўлинмаси раҳбари.


30.05.2018\tМаданият Comments Off on Араб тили тарихи 377 Показы\nОламларни яратган, охирги пайгaмбарини ислом билан хушнуд килган хамда Узининг наздидаги дин ислом эканлигига рози булган зот Аллохга бехисоб-беадад хамд-у санолар булсин. Курайшларнинг саййиди, арабларнинг энг фасохатлиси булган хамда икки дунёнинг чироги булиб дунёни мунаввар килган пайгамбаримиз Мухаммад соллаллоху алайхи васалламга чексиз-чексиз дуруд-у саловатлар булсин.\nАраб тили сомий тиллар оиласига мансуб булиб, унинг адабий тил нормаси жохилият даврида шаклланган. Унинг тараккиёти уч боскичга булиниб урганилади: кадимги, классик ва хозирги замонавий араб тили.\nКлассик араб тили ислом байроги остида Якин ва Урта Шаркка, Марказий Осиё ва Африканинг куп кисмига таркалди. Бунда албатта, сахобаларнинг урни бекиёс хисобланади. Кейинчалик, у Урта Осиёда узок вактларгача халкаро ва билим тили булиб келди. Бу тилда давлат дастурлари олиб борилади ва хикматларга тула асарлар ёзилади. Шулардан Абу Райхон Беруний, Абу Али ибн Сино, Абу Наср Форобий, Мухаммад Хоразмий ва Махмуд Замахшарий каби узларининг чукур илмий мулохазалари билан дунё фанининг равнакига сезиларли таъсир курсатган фан дахолари, буюк ватандошларимиз хам шу тилда самарали ижод килишган. Классик тил хозирги араб тилининг шаклланиши учун замин булди.\nХозирги замон адабий араб тили Арабистон ярим ороли ва ундан шимолрокдаги хамда Шимолий ва Шаркий Африкадаги йигирмадан ортик давлатларнинг расмий тили хисобланади. Кадимги тилининг баъзи ёдгорликлари бизгача етиб келган. Тадкикотчилар шу ёдгорликлардаги ёзувлар асосида унинг грамматик курилишини ва кисман суз бойлигини аниклашга муваффак булишган.\nКлассик араб тилининг намуналари эса бизгача жуда куп микдорда етиб келган. Унда мукаммал грамматик курулишга эга булган, кенг лекцик таркибли, жохилий даври назми ва таъсирдор кабилалар лахжалари нодир хусусиятларини узида умумлаштира олган бой тилни куриш мумкин. Араб давридаги хак динни изловчиларнинг назмида:\nВо ажаб! Кандай килиб илохга осий булиш бор,\nЁ инки инкор килувчининг инкори бор .\nКлассик араб тили такомилида араб кабилалари лахжасида энг эътиборлиси курайш лахжаси хисобланган. Чунки уларнинг замини Маккаи мукаррама булган. Маккаи мукаррамада эса, улуг Куръони карим нозил булган. Куръони карим араб тилида, курайш лахжасида нозил булган. Унинг араб тилида нозил булганига Аллох таолонинг каломида бир неча уринларда зикр килинган. Аллох таоло Шуаро сураси 7-оятида шундай мархамат килади:\n(Барча) шахарлар онаси (Макка ахлини) ва унинг атрофидаги кишиларни огохлантиришингиз учун ва шубхаси йук «тупланиш куни» (киёмат куни)дан огохлантиришингиз учун Биз Сизга мана шундай араб тилидаги Куръонни вахий килдик. (У кунда) бир гурух жаннатда булса, бир гурух дузахдадир. Шу боис, Мукаддас Китобни тугри тушуниш, уни англаш учун араб тилини урганишниш, хусусан сарф ва нахв коидаларининг ахамияти бекиёсдир. Зеро, араб тилини билмаслик эмас, аксинча билиб, унда хато килган инсонлар маломат килинган.\nАбу Тиб айтадилар: “Билгинки, арабларнинг каломига халал етказган ва урганиши энг эхтиёж сезиларли нарса бу эъробдир. (Эъроб бу – калиманинг охиридаги харакат) Ривоят килинадики, бир киши Расулуллох салаллоху алайхи васаллам хузурларида сузлаётиб, лахн (хато) килади. Шунда у зот:\nЯъни, “Биродарингизни тугри йулга йуллаб куйинг, батахкик у адашди”, дедилар. Ёкут айтадилар: “Умар ибн Хаттоб разияллоху анхунинг олдиларидан камон отишни яхши билмайдиган бир кавм утиб колди. Уларга танбех бердилар, улар айтишди: “Биз таълим олувчи кавммиз”. Умар разияллоху анхунинг газаблари келди ва дедилар: “Албатта, сизларнинг тилингиздаги хатоларингиз камон отишдаги хатоларингиздан кура ёмонрокдир”. Сабаби, халиги камон отаётган кавм араб тили коидасига зид килиб гапиришган. Шу боис, Хазрат Умарнинг жахллари чикади.\nХазрат Умар даврларида у зотга волийлардан бири мактуб ёзади ва унда лахн килади. Бу Умар разияллоху анхуга хуш келмайди. Ибн Кутайба айтадилар: “Бир аъробий бир муаззиннинг бундай деяётганини эшитиб колади:\nМуаззин رَسُولُ сузини насб (фатха харакати)да укийди. Халиги эшитиб турган киши аъробий булсада, ажабланиб: “Шури куригур, бу нима киляпти узи?”, дейди. Бир аъробий бозорга кириб бозорчиларни лахн килаётганини эшитиб колади ва “Субханаллох, лахн килишяпти. Биз эса лахн хам килмаймиз, фойда хам курмаймиз”, дейдилар. Яъни улар шунча хато килишса хам, фойда куриб ётишибди. Биз эса тугри сузлаб, фойда куришни билмаймиз дейишган.\nАсмоий айтадилар: “Турт киши на хазлида хам ва на жиддий гапида хам лахн (хато)га йул куймаган. Улар Шаъбий, Абдулмалик ибн Марвон, Хажжож ибн Юсуф ва Ибни Фариадир. Уларнинг ичида энг фасохатлиси Хажжож хисобланади”. Бундан билинадики, бу инсонлар хазил ва жахл холатида хам араб грамматикасига амал килиб сузлаган.\nБир куни Хазрат Али разиялоху анху бир кишининг Тавба сурасини нотугри эъроб билан укиётганини эшитиб коладилар ва Абу Асвад ад-Дуалийни чакириб коида ёзишга буюрадилар. Бошка ривоятда, айтадиларки, Абу Асвад хазрат Алининг хузурларига киради, Хазрат Алининг кулларида сиёх бор эди. Абу Асвад айтадилар: “Я амирал муъминийн! Кулингиздаги нима? Али разияллоху анху: “Уйлаб колдим, мана бу кизилларни арабларга аралашиши окибатида араб тили бузиляпти. Мен бу билан бир нарса урнатмокчиманки, араблар уларга мурожаат килсин ва унга суянсинлар. Сунг кулларидаги халиги нарсани Абу Асвад томон ташлайдилар . Унда куйидагича ёзилган эди:\nЯъни: “Каломнинг барчаси исм, феъл ва харфдан иборатдир. Исм номланган нарсадан хабар беради. Феъл эса у билан хабар берилади. Харф эса маъно англатмайди”. Сунг айтадилар: “Мана шу 3 нарсадан кейин хаёлингга нима келса, ёзавергин”.\nШундан сунг араб тили коидаларига катта эътибор бериладиган булди. Биринчи булиб бу сохада Абу Асвад ад-Дуалий араб тилига доир конун-коидаларни ишлаб чикарадилар. Бу сохада энг муваффакият козонган шахс бизнинг ватандошимиз Махмуд Замахшарий хазратлари хисобланадилар. Бу олим уз китобида арабларнинг узи урганишга мухтож булган кимматли маълумотларни ёзиб колдиради. Хатто араблардан баъзилари айтади: “Агар бу инсон шундай буюк ишни килмаганда биз узимизнинг соф тилимиздан айрилиб колардик”.\nБирок араб тилининг грамматик нормалари эса милоднинг XII-IХ асрида ишлаб чикилди. Куръони каримнинг нозил булиши, пайгамбаримиз Мухаммад алайхиссалом хадисларининг юзага келиши араб адабий тилининг янада ривожланиши, таъсир доирасининг кенгайиши, араб булмаган бошка халклар томонидан хам араб тилини кенг урганилишига йул очиб берди. Айникса, Багдод халифалигида ташкил этилган илмий марказ ва унда араб олимлари билан бир сафда куплаб мусулмон улкалардан келган ажам олимларининг тадкикот ишлари олиб боришгани араб тилининг илм-фан сохасидаги мавкейини янада юкори кутарди. Натижада бу тил бутун мусулмон шарки худудида Эвропадаги лотин тили каби фан тилига айланди. Бундан ташкари, у куплаб мусулмон шарк мамлакатларида узок вакт давлатлараро муомала тили булиб хам хизмат килди.\nПред. Россия Узбекистонда АЭСни кайси вилоятда куриши маълум булди\nСледующая Частном роддоме, говорят что недоношенных детей сжигали в печи\n«Куръон тиловатини илк марта эшитганимда, жуда йиглаганман. Куз ёшларим дарёдек оккан. Исломни кабул килишдаги катъятимни …


Disney’нинг машҳур мультфильмларида синчков мухлислар эътиборини тортган белги ҳамда ишоралар (фото) - 5 Мая 2022 - www.SheJoT.CoM\nГлавная » 2022 » Май » 5 » Disney’нинг машҳур мультфильмларида синчков мухлислар эътиборини тортган белги ҳамда ишоралар (фото)\nDisney’нинг машҳур мультфильмларида синчков мухлислар эътиборини тортган белги ҳамда ишоралар (фото)\nҚайта қайта томоша қилиш мумкин бўлган мультфильмлар бор, улар ҳамиша завқ бағишлайди. Disney мультфильмлари бунга ёрқин мисолдир. Уларни ҳамма болаликдан яхши кўради ва йиллар ўтгач мультфильмларга чуқурроқ эътибор бериш бошланади, кейин эса биринчи томоша қилгандагидан анча мураккаб кўринади.\nAdMe нашри синчков томошабинлар учун севимли мультфильмларда эътибордан четда қолган деталлар кетма-кетлигини тақдим этди.\n«Энканто»даги ранг-баранг сув ҳавзаси Колумбиядаги ҳақиқий маскан — Кано Кристалес дарёсидан илҳомланиб яратилган. У одатда «Беш хил ранг дарёси» ёки «Суюқ камалак» деб номланади ва ранги билан машҳур.\n«Лило & Ститч» (2002) мультфильмидаги табрикномаларда Walt Disney жаҳон дам олиш марказини кўриш мумкин.\n«Мулан» (1998) мультфильмида қаҳрамон сочига тез-тез тегиб туради. Унга овоз берган актриса Минг-На Вен ҳам шундай қилади. Аниматорлар буни пайқаб қолишди ва Муланга ҳам худди шундай одатни беришди.\n«Қалб» (2020) мультфильмидаги Хотира майдонидаги ҳайкал Диснейлендда жойлашган Уолт Дисней ва Микки Мауснинг машҳур ҳайкалига ўхшайди.\n«Коко сири» картинасида (2017 йил) Мигелнинг ити Данте ўзининг машҳур фильмларидан биридаги кумири Эрнесто де ла Крузнинг оти шарафига номланган.\n«Энканто»да (2021) Агустин пианино чалаётганида колумбиялик мусиқачи Жо Арроёнинг машҳур салсаси «En Barranquilla Me Quedo» нинг бошланишини эшитиш мумкин.\n«Рататуй» (2007) фильмида Колетта Calahan моделидаги мотоциклга минади. Бу рассом Шарон Калаханга ишора.\n«‘Сув париси’ мультфильмида Гуффи ва Миккини топдим».\n«DVD шарҳига кўра, ‘Императорнинг саргузаштлари’идаги Чича Disney анимацион фильмидаги биринчи ҳомиладор аёлдир».\n«Ақл бовар қилмайдиганлар» (2004) мультфильмида 1937 йилда «Оппоғой ва етти гном» картинаси устида ишлаган икки афсонавий аниматор – Фрэнк Томас ва Олли Жонстон кўринган саҳна бор.\n«‘Ўйинчоқлар тарихи’даги коптокни ‘Камон’ (2021) мультфильмида топдим».\n«Пиноккио»да (1940) Фигаронинг каравоти ёнида кичик қум қутиси бор, у фақат битта саҳнада кўринади.\n«Музюрак» (2013) мультфильмида ҳақиқий Скандинавия ёзувларини кўриш мумкин.\n«Энканто»да (2021) We Don’t Talk About Bruno қўшиғида соябонлар Колумбия байроғи рангларига бўялган. Сариқ соябонлар бироз каттароқдир, чунки байроқдаги сариқ чизиқ қолганларига қараганда кенгроқ.\n«Қаҳрамонлар шаҳрида» (2014) Хиро ва Баймакс полиция бўлимида бўлган саҳнада столда «Волт» мультфильмида ҳайвонларни назорат қилувчи офицер Эстер ва Болт (2008) нинг суратлари бор.


Навбатдаги партия уранни тўйинтириш бошланди\nЭрон президенти Маҳмуд Аҳмадийнажот Натанцдаги ядровий иншоотда олти мингта янги центрифугани тўйинтириш ишлари бошлаганини эълон қилди.\nУнинг мазкур баёноти Эронда нишонланаётган Миллий ядровий технологиялар кунига тўғри келди. 2006 йилнинг апрель ойида Эрон ўз тарихида илк бора уранни тўйинтириш ишларини бошлаган эди.\nҒарб давлатлари Эрон ҳукуматининг ядровий дастуридан ташвиш билдириб келмоқда. Расмий Теҳрон эса бу дастур тинчлик мақсадларига қаратилганини билдираётир.


ЯНГИ ФУТБОЛЧИЛАР БИЛАН ШАРТНОМА ИМЗОЛАНДИ\nХабарингиз бор, «Динамо» жамоаси иккинчи даврага пухта тайёргарлик кўриш учун тоғли Чимён ва пойтахтда йиғин ташкил этганди. Йиғин давомида ўтказилган назорат баҳсларидан сўнг, клуб бир қатор футболчилар билан шартнома имзолашга эришди.\nЎтказилган ўртоқлик назорат баҳсларида мураббийлар синовидан муваффақиятли ўтган футболчилар иккинчи давра олдидан жамоа сафига қўшиб олинди. Жумладан, молдовиялик марказий ҳимоячи Игорь Солтанич, украиналик ярим ҳимоячи Сергей Доценко, биринчи даврани «Олмалиқ»да ўтказган Жасур Ҳамроев, «Локомотив» сафида тўп сурган Тимур Васильевлар «Динамо» клуби билан йил охиригача шартнома имзолашди.\nШунингдек, клуб йиғин давомида фаол ҳаракат қилган «Бунёдкор» аъзоси Анвар Ражабовни ҳам ижара асосида ўз сафига олиб қолаётган эди, аммо куни кеча «Бунёдкор» ёш ҳужумчини ортга қайтарди. Қолаверса, «Динамо»нинг 36 ёшли ҳимоячиси Александр Хвостунов ҳам «қалдирғочлар»дан яна таклиф олди ва жамоа раҳбарияти билан келишган ҳолда собиқ жамоаси сафига бориб қўшилди.\nЎқилди (марта): 2189. Киритилган сана: 2010-07-31 00:00:00.


Бош вазир Эрдўғон ҳукумати таклиф қилган конституциявий ўзгартишларни халқ маъқуллади.\n12 сентябр куни Туркияда ўтган референдумда мамлакат конституциясига киритиш таклиф қилинган 26та ўзгартиш мамлакат бош қомусининг Европа талабларига мос ҳужжатга айланишини кўзда тутиши айтилган эди.\nТуркия Олий Сайлов комиссиясининг сайловнинг якуний натижаларини тез орада эълон қилиши кутилмоқда. Аммо, дастлабки натижаларга кўра, референдумда сайловчиларнинг 77 фоизни иштирок этган ва уларнинг 58 фоизи таклиф этилган ўзгартишлар маъқуллаган.\nБундай натижаларни олқишлаган Бош вазир Ражаб Тоййиб Эрдўғон бу билан Туркияда демократия ғалаба қозонганини айтди.\n- Референдумни ёқлаб “ҳа”, дея берилган овозлар халқнинг демократия томон интилиши ифодасидир. Адолат ва Тараққиёт партияси вакили сифатида мен буни мамлакатдаги вазиятни ўзгартириш ҳамда демократиялаштириш мақсадининг халқ томонидан кенг кўламда қўлланиши, деб тушунмоқдаман, деди Туркия Бош вазири.\nХалқаро жамоатчилик ҳам Туркия референдумини олқишламоқда. Оқ уй маъмурияти АҚШ Президенти Барак Обама Эрдўғонни қутлаб, унга сим қоққанини маълум қилди.\nЕвропа Иттифоқи расмийси Стефан Фюэл томонидан эълон қилинган баёнотда эса, бу референдумнинг Туркия келажаги томон тўғри йўналишдаги қадам экани таъкидланган. Айни пайтда у бундай сиёсий тадбир фундаментал инсон ҳуқуқлари, жумладан, фикр ва эътиқод эркинлиги каби соҳалардаги яна зарур бошқа ислоҳотлар билан давом этиши кераклигини қўшимча қилиб ўтган.\nГермания Ташқи ишлар вазири Гвидо Вестервелле ҳам референдум муваффақиятини олқишлаб, конституциявий ислоҳотлар Туркиянинг Европа Иттифоқига аъзолиги йўлида ҳал қилувчи аҳамиятга эга эканини урғулади.\nТуркиянинг ҳозирги конституцияси бундан 30 йил муқаддам — 1980 йилнинг 12 сентябрида ҳокимиятга келган ҳарбий хунта етакчилари томонидан тузилган эди.\nТуркия Бош вазири Эрдўғон 12 сентябр кунги референдум мамлакатнинг ўшандан буён давом этиб келаётган йўналишини мутлақо ўзгартиришини айтди.\n- 12 сентябр Туркия демократияси тарихидаги бир бурилиш нуқта сифатида тарихда қолади. Сиз буни ҳамиша ёдда сақлайсиз, биз буни ҳамиша ёдда сақлаймиз. Давлат тўнтариши орқали ҳокимиятга келганлар жорий қилган конституция доғлаган 12 сентябр санаси энди демократия томон ёрқин бир саҳифа ўлароқ, тарихга киради, деди Туркия Бош вазири.\nАйни пайтда Туркия муҳолифати конституцияга киритилаётган ўзгартишлар Эрдўғон етакчилигидаги партия ҳокимиятини мустаҳкамлашидан хавотир билдирмоқда.\nКонституцияга киритилган ўзгартишлар натижасида Туркияда ҳарбийлар ваколати қисқариб, адлия тизимининг ислоҳ қилиниши кутилмоқда.


Украинадан чиқариб юборилган Михаил Саакашвили Польшага жўнатилди | Azon.uz - Ахборот-таҳлилий портал\n23:30 13.02.2018 248\nМихаил Саакашвили 12 февраль душанба куни Киев вақти билан соат 16:00да чартер рейс билан Украинадан Польшага учиб кетди. Бу ҳақда Украина давлат чегара хизмати котиби Олег Слободян маълум қилди, дейилади TRT сайти хабарида.\nОлег Слободян ноқонуний йўллар билан Украинага кириб келганлиги туфайли келган мамлакатига қайтиб кетиши кераклиги ҳаидаги қарорни Саакашвилига билдирганлигини маълум қилди.\n“Бу депортация эмас, реадмиссия. Яъни ноқонуний шахсни келган давлатига қайтаришдир”, – деди Олег Слободян.\nУ ўз сўзига қўшимча қилиб,«”уд қарорига кўра, бу шахс Украина ҳудудида ноқонуний равишда қолаётган эди. У қонунни бузган ҳолда, Польшадан кириб келган. Шу сабабли, у Польша қонунларига биноан ўша мамлакатга қайта юборилади”, – деди.\nСаакашвили ўша куни Киев марказидаги ресторанлардан бирида ҳарбий камуфляж кийимидаги одамлар томондан олиб кетилгани маълум қилинганди.\nЛьвов суди томонидан Украина фуқаролигидан чиқарилгач, ўтган йили Польша орқали Украинага паспорт кўрсатмасдан, тарафдорларининг ёрдами билан кириб келган Саакашвилининг бу ҳаракати қонунга ҳилоф эканлиги эълон қилинган эди.\nЭслатиш жоиз, Саакашвилининг Украина миграция хизматига мурожаати рад этилган эди. Қарор устидан судга шикоят қилган Саакашвилининг эътирози қабул қилинмаган эди.\nЭслатма: Саакашвили 2017 йил 10 сентябрда Украинага Польша орқали келган. Унинг тарафдорлари Польша-Украина чегарасида назорат ўтказиш пунктидаги куч тузилмалари ходимлари ҳалқасини ёриб ўтиб, сиёсатчини Украина ҳудудига олиб ўтишган эди.


Флорида аэропортидаги отишмадан кейин яна 37 киши жабрланди\n09:59 / 07.01.2017\nАҚШ ҳукумати АҚШнинг Форт-Лодердейл шаҳри (Флорида штати) аэропортидаги отишмадан кейин юзага келган саросима оқибатида яна 37 киши жабрланганини маълум қилди. Бу маълумот шаҳар жойлашган Броуард округи шерифи бошқармасининг твиттерда жойлаштирган хабарида айтилган.\n"5 киши ҳалок бўлди. Дастлаб 8 киши яраланганди. Яна 37 киши воқеадан кейин жароҳат олган", деб айтилган хабарда.\nАҚШ телеканаллари томонидан намойиш қилинаётган лавҳаларда аэропортда отишма юз бергани ҳақидаги хабардан кейин саросима бошланганини кўриш мумкин бўлган. Одамлар аэропортни шоша-пиша тарк этганлар. Баъзи жойларда тиқилинч юзага келган.\nОАВ маълумотларига кўра, аэропортдаги отишмани Ироқдаги операцияларда иштирок этган собиқ ҳарбий Эстебан Сантьяго содир этган.\nAssociated Press ахборот агентлигининг маълум қилишича, қотил ўтган йилнинг ноябрида Федерал қидирувлар бюроси ходимлари билан суҳбатлашган. Суҳбат чоғида Сантьяго унинг онгини АҚШ ҳукумати назорат қилаётгани ва улар гўёки уни интернетда ИШИД жойлаштирган видеоёзувларни кўришга мажбур қилаётганини айтган. Бу учрашувдан кейин ФҚБ ходимлари полицияни чақиртирганлар. Полиция Сантьягони психиатрик текширувга юборган, бироқ текширув натижалари маълум қилинмаган.\nаэропорт Флорида отишма Эстебан Сантьяго


17 апрел 2021, Тошкент вақти: 08:23\nБош вазир Абдулла Арипов Ўзбекистон ҳукумати ҳисобидан қурилган ва жиҳозланган умумтаълим мактаби очилишида қатнашиш учун Тожикистонга боради. Бу ҳақда “Азия-Плюс” агентлиги Сўғд вилояти маъмуриятидаги ўз манбасидан олинган маълумотларга таянган ҳолда хабар қилди.\n640 ўқувчига мўлжалланган мактаб Сўғд вилоятининг Спитамен туманида қурилган. Таълим муассасаси қурилишига оид битим Ўзбекистон президенти Шавкат Мирзиёевнинг 2018 йил май ойида Тожикистонга қилган ташрифи чоғида имзоланганди.\nМактабнинг очилиш санаси ҳозирча маълум эмас. Агентлик хабарига кўра, бу маълумотга кейинроқ дипломатик каналлар орқали аниқлик киритилади.\nМазкур мактабдан ташқари Ўзбекистон томони Тожикистоннинг Хатлон вилояти Қубодиён туманида 200 ўринли касалхона ҳам қуриб бермоқда.\nБунга жавобан Тожикистон ҳам Самарқанд шаҳрида 640 нафар ўқувчига мўлжалланган мактаб қуриб беришни ваъда қилган. Шунингдек, қўшни давлат Фарғона вилоятининг Риштон туманида боғча қуриб бериш ниятида.


Шавкат Мирзиёев Шаҳрисабздаги хусусий мактабгача таълим муассасасига ташриф буюрди – Қорақалпоғистон Ахборот Агентлиги\nПайшанба, 5 Август\n29 январь 2018, 8:57 1225\nШавкат Мирзиёев Шаҳрисабздаги хусусий мактабгача таълим муассасасига ташриф буюрди\nХалқимиз – болажон. Фарзандлари ўзидан ўзишини, ҳар томонлама ривожланган, баркамол бўлиб улғайишини ният қилиб яшайди. Мамлакатимизда мактабгача таълим тизимини ривожлантиришга давлат муассасалари билан бирга нодавлат боғчалар ҳам кенг жалб этилаётгани замирида ана шу эзгу орзу-умидларимиз мужассам.\nПрезидентимиз Шаҳрисабз шаҳрида давлат шериклиги асосида ташкил этилган “Вундеркинд” (Билимдон болалар) номли хусусий мактабгача таълим муассасаси фаолияти билан танишиш асносида асосий эътиборни айни шу масалага қаратди.\nБиринчи қаватда мусиқа ва рақс, спорт заллари, шахмат-шашка хонаси, мўъжаз қўғирчоқ театри жойлашган. Иккинчи қаватда овқатланиш, тиббиёт хоналари мавжуд. Учинчи қаватда мактабга тайёрлов гуруҳи ва кичик ёшдаги гуруҳлар учун машғулот хоналари, 2 та ётоқхона ўрин олган. Ҳовлидаги ўйин майдончаси турли аттракционлар билан жиҳозланган.\nПрезидентимиз муассасада яратилган шароитни юксак баҳолади. Мазкур боғча мисолида Шаҳрисабз шаҳрида яна 25 та нодавлат мактабгача таълим муассасаси барпо этиш, боғча мудираси, Зулфия номидаги Давлат мукофот совриндори Шаҳноза Холмаҳматовага мамлакатимизда ишлаб чиқарилган енгил автомобиль совға қилиш бўйича топшириқ берди.\nБундай муассасаларни қуришдан асосий мақсад фарзандларимизнинг мактабга тайёр бўлиб чиқишини таъминлашдир, деди давлатимиз раҳбари.\nШавкат Мирзиёев шу ерда Қашқадарё вилоятида хусусий шериклик асосида ҳамда давлат томонидан қуриладиган мактабгача таълим муассасалари дастури тақдимоти билан ҳам танишди.\nХалқ матонати улуғланган китоб 4 август 2021, 10:58\nҚорақалпоғистон Республикаси Жўқорғи Кенгесида «Халқлар дўстлиги» кўкрак нишони ўз эгаларига топширилди 4 август 2021, 10:38\nФермерларга асосий маблағига қўшимча равишда жарималар ҳам ундириб берилмоқда 4 август 2021, 10:29\nЖорий йилнинг биринчи ярмидаги иқтисодий натижалар таҳлил қилиниб, галдаги вазифалар белгиланди 4 август 2021, 10:20\nДавлатимиз раҳбари олимпиада совриндорларини табриклади 4 август 2021, 9:58\nҲеч бир мурожаат эътибордан қолмайди 4 август 2021, 9:54\nСўнгги беш йилда қишлоқ хўжалигини қўллаб-қувватлаш, ривожлантиришга оид 30 дан ортиқ фармон ва қарорлар қабул қилинган 4 август 2021, 9:52\nЙирик тармоқ саноат корхоналарида маҳсулотлар ишлаб чиқариш кўпайтирилади 4 август 2021, 9:50\nИқтисодий ўсишни қўллаб-қувватлашда давлат ресурслари ҳам ҳал қилувчи омил бўлмоқда 4 август 2021, 9:45\nЎзбекистон Республикаси Олий Мажлиси Сенатининг ўн еттинчи ялпи мажлиси тўғрисида АХБОРОТ 3 август 2021, 18:40\nВолонтёрлик фаолияти ривожланади 3 август 2021, 17:35\nОролбўйи: Экологик инновациялар ва технологиялар даври келди 3 август 2021, 17:29


ЎзА - Ўзбекистонда нодавлат суд экспертизаси ташкил этилади\n16.01.2019 10:20:15 Чоп этиш версияси\nЎзбекистонда нодавлат суд экспертизаси ташкил этилади\nНодавлат суд экспертиза ташкилотлари ташкил этилади. Уларга суд экспертизаларининг айрим турларини ўтказиш ҳуқуқи берилди.\nНодавлат суд-экспертиза ташкилотларининг суд экспертлари қайта тайёрлаш ва малака ошириш курсларини тўлов асосида ўқийди, ўқув курсини тамомлагач тегишли ихтисослик бўйича қўйиладиган, уларнинг касбий лаёқатини ва ихтисослик талабларига мувофиқлигини тасдиқловчи суд эксперти сертификатига эга бўлади.\nСуд эксперти сертификатини олган шахслар ҳақидаги маълумотлар Ўзбекистон Республикаси Адлия вазирлигининг расмий веб-сайтида эълон қилинади, дея хабар бермоқда вазирликнинг Жамоатчилик билан алоқалар бўлими.\nНодавлат суд-экспертиза ташкилотида Қонунчиликда белгиланган тартибда суд эксперти сертификатини олмаган экспертларга экспертизаси тадқиқотини ўтказишга рухсат берилмайди.\nНодавлат суд-экспертиза ташкилотлари суд экспертизасини ўтказишда давлат суд-экспертиза муаассасалари каби функцияларни амалга оширади, ҳуқуқга эга бўлади, мажбуриятларни бажаради ва жавобгарлик юклатилади.\nНодавлат экспертиза ташкилотининг экспертиза хулосасидан норози бўлганлар, қайта суд экспертизасини ўтказиш учун давлат суд-экспертиза муассасасига мурожаат қилиши мумкин.\nНодавлат суд-экспертиза ташкилотларининг рейтинги юритилади.\nУшбу Президент қарори билан Адлия вазирлигига қуйидаги ҳуқуқлар берилди:\nАдлия вазирлиги ва Марказга пуллик хизматлар кўрсатишдан келиб тушадиган ва бошқа бюджетдан ташқари маблағлар ҳисобидан янги таркибий бўлимлар ташкил этиш ва кўшимча штатлар жорий қилиш;\nМарказ томонидан бажариладиган ишлар, хизматлар бўйича тарифлар, нархлар ва нарх-наволарни мустақил белгилаш.\nҚарор билан, Марказ ходимларининг лавозим маошлари бир ярим баробарга оширилди.\nКўрсатилган пуллик хизматлардан келиб тушадиган маблағларнинг 50 фоизигача бўлган қисми ижтимоий ҳимоя қилиш ва моддий рағбатлантириш учун йўналтирилади.\nБундан ташқари, Марказнинг тегишли бўлим ва лабораторияларига Фанлар Академиясининг илмий-текшириш муассасалари ва олий таълим муассасалари бириктирилди.\nЭндиликда, терговга қадар текширув, суриштирув ва дастлабки терговни амалга оширувчи орган ходимлари суд экспертининг мустақиллик принципига сўзсиз риоя қилишлари ҳамда ҳар қандай кўринишларда суд экспертларининг профессионал фаолиятига тўсқинлик қилишига йўл қўйилмайди.\nБир сўз билан айтганда, давлат суд экспертларининг иш шароитлари янада яхшиланади, экспертиза хулосалари қисқа муддатларда чиқарилади, ушбу жараёнларга инновациялар жорий этилиб, экспертиза тадқиқотларини ўтказишда шаффофлик таъминланади.


Мудофа вазирлиги «ИД» етакчиси Россия авиацияси берган зарба оқибатида ўлганини тасдиқламоқда\nРоссия мудофаа вазирлиги «Ислом давлати» гуруҳининг етакчиси Россия авиацияси берган зарба оқибатида ўлдирилгани хақида баёнот берди. Вазирлик маълумотларига кўра, Абу-Бакр ал-Бағдодий май ойи сўнггида Раккининг жанубий ҳудудларига берилган зарба оқибатида вафот этган.\nСурия шимолидаги бу шаҳар экстремистик гуруҳларнинг марказий қўмондонлик штаби сифатида кўрилади.\n«Ислом давлати» етакчисининг ўлими тўғрисида бу биринчи хабар эмас. Бундай миш-мишлар ОАВда бир неча бор пайдо бўлган эди. Кейинчалик бу каби хабарлар инкор қилинарди. Сўнгги бор «исломчилар» етакчисининг ўлими ҳақида ўтган ҳафтада матбуотда хабар тарқатилди. Бироқ шу кунга қадар бу каби баёнотлар «жиҳодчилар»га қарши курашаётган мамлактларнинг ҳарбийлари томонидан айтилмаган эди.\nМудофаа вазирлиги тарқатган баёнотда Ал-Бағдодийнинг ўлими хақидаги хабарлар тасдиқланиши ва ўрганилиши кераклиги айтилади.\nАл-Бағдодий 2014 йилнинг июнь ойидагн бери «Ислом Давлати» гуруҳига раҳбарлик қилиб келарди. «Жиҳодчи»лар Сурия ва Ироқнинг катта ҳудудларини эгаллаб олишган ва ўз таъсирларини кенгайтиришга ҳаракат қилмоқда. Гуруҳ тинч аҳоли вакилларига қарши кўплаб жиноятлар, жумладан геноцид содир этишда ҳам айбланади.\n«Ислом давлати»га қарши АҚШ бошчилигидаги халқаро коалиция кураш олиб боради. 2015 йилнинг сентябрида Россия ҳам Сурияда ҳарбий амалиётда иштирок этар экан, Кремл кураш асосан «исломчи»ларга қарши қаратилганини таъкидлайди.


Жоли-Питтнинг собиқ тан соқчиси ўзини болаларнинг норасмий отаси деб атади\n20:10 / 17.10.2016\nҲолливуд актёрлари Анжелина Жоли ва Брэд Питтларнинг собиқ тансоқчиси ўзини болаларнинг норасмий отаси деб атади. Бу ҳақида The Sun нашри маълум қилди. Марк Биллингем 18 ой давомида машҳур юлдузлар хонадонида ишлаган.\nМанбада таъкидланишича, тансоқчи жуфтликнинг фарзандларига шу қадар яқинлашиб кетганки, ҳатто ўзини уларнинг норасмий отасидек ҳис қила бошлаган.\n"Мен Брэд ва Анжелина хавфсизлик хизматининг раҳбари эдим", - деб сўзлайди Биллингем. Унинг сўзларига кўра, Жоли-Питт жуфтлиги фарзандларининг ўғирланиш хавфидан жуда қўрққан.\nТансоқчи Жоли-Питт жамоасининг оилага яқин бўлган кам сонли хизматчиларидан бири эди. "Мен доим улар билан яшардим. Болаларни истаган жойимга мустақил равишда олиб кетишим мумкин эди. Бошқа ҳеч кимга ижозат берилмасди", - дея таъкидлади у.\n"Мен сузишга ҳам уларни бирга олиб борардим. Моҳиятан олиб қаралса, мен уларнинг отаси эдим", - дея қўшимча қилди собиқ тансоқчи.\nБиллингем ўзининг 6 нафар фарзандига вақт ажрата олмаганлиги сабабли бу ишини тарк этган. Ҳозирда у Британиянинг SAS: Who Dares Wins дастури инструктори сифатида фаолият олиб бормоқда.\nболалар тансоқчи Жоли-Питт\nФарзандингиз келгусида муваффақиятга эришиши учун унга нималарни ўргатиш керак?


Назарбекдаги абгор манзил. Қурилиши тўхтаб қолган кўприк одамларга жабр бўлмоқда\nТошкент шаҳрини Зангиота туманидаги Назарбек шаҳарчаси билан боғловчи автомобил йўли ва ундан ўтган темир йўл кесишмасини бир-биридан айро қилиш мақсадида бошланган кўприк қурилиши кўп ўтмай тўхтатиб қўйилган. Сабаби номаълум, маълуми шуки, бундан ўн минглаб одамлар жабр кўрмоқда.\nКатта қурилиш майдонига айланган Ўзбекистонда кўп манзил-маконлар обод бўляпти, бироқ эътибор берилиши лозим бўлган ҳудуд ва объектлар ҳали анча. “Абгор манзиллар” кўрсатуви янги манзилда бўлди. Бу манзилда яхшиликни кўзлаб, яхши ниятлар билан ишлар бошланган эди, бироқ...\nТошкентдан озгина юрсангиз, Зангиота туманидаги Назарбек посёлкасига чиқасиз. Аҳоли зич жойлашган, анча ривожланган алоҳида шаҳарча. Назарбекни поезд йўли иккига ажратиб туради. Ана шу ерда доим тирбандликлар кузатилар эди. Мутасаддилар муаммони бартараф этиш учун темирйўл остидан туннел қазиб, бу ердаги юкламани камайтириш, ҳаракат тезлиги ва ўтказувчанликни оширишни мақсад қилишган эди. Ишлар бошланганига анча вақт ўтди, қурилиш эса тўхтаб қолган, аҳоли сарсон ва қурилиш қачон тугашидан хабарсиз.\nБиз шу ердаги аҳоли вакиллари билан суҳбатлашдик. Биргина йўлнинг йўқлиги кўплаб муаммоларни келтириб чиқарганини бизга маълум қилишди. Энг каттаси шуки, одамлар авваллари икки қадам масофада жойлашган уйига 15 километр масофани босиб ўтишга мажбур. Бу бир неча кун эмас, бир неча ойлардан бери давом этаётган ҳолат.\nБиз лавҳа тайёрлашда ана шу айланма йўлдан ҳам юриб кўрдик. 15 километр ортиқча масофа, ўнқир-чўнқир йўллар, чанг-тўзон, тирбандлик... Хуллас, кўпчилик автомобилни темирйўлнинг бу томонида қолдириб, уйига пиёда борган анча маъқул, деган тўхтамга келган.\nБу муаммолардан вилоят ҳокими Зоир Мирзаев шахсан хабардор. Чунки у шу йил 23 апрел куни ўтказган сайёр қабулда йўловчи ташиш билан шуғулланадиган тадбиркорнинг айнан муаммо ҳақидаги мурожаатини тинглаган. Мирзаев носоз ҳолатдаги йўл ва кўприкни таъмирлашни тезлаштириш бўйича Зангиота тумани мутсаддиларига топшириқлар берган.\nАммо, хозирча ҳудудда топшириқлар ижроси борасида ишлар кўринмаяпти.\nЛавҳани тайёрлаш жараёнида вилоят ва туман мутасаддилари билан боғланишга уриниб кўрдик, аммо ҳолатни батамом тушунтириб берадиган амалдор билан боғлана олмадик. Умидимиз, ишлар тезроқ олдинга силжиса ва аҳоли қийналмаса.\nМасъуллардан ҳолат бўйича жўяли жавоб ва хатти-ҳаракатлар кутиб қоламиз.\nТасвирчи – Азимжон Воҳидов\nЗангиота тумани ҳокими ёрдамчиси пора билан қўлга тушди\nЗангиота тумани ҳокимининг собиқ ўринбосари қидирувга берилди\nАбдулла Қодирий боғида 64та дарахт кўчирилди, яна бир боғнинг тақдири номаълум


19:30 / 19.07.2020 1372 pdf Ўқиш режими + -\n«Уларнинг ҳидояти сенинг зиммангда эмас. Лекин Аллоҳ Ўзи хоҳлаган кишини ҳидоят қиладир. Нимаики яхшиликни нафақа қилсангиз, ўзингиз учун. Қилган нафақангиз фақат Аллоҳнинг юзини исташ учундир. Нима яхшилик нафақа қилсангиз, сизларга зулм қилинмаган ҳолда ўзингизга тўлалигича берилур». (Бақара сураси, 272-оят).\n17:30 / 19.07.2020 2705\n11:23 / 20.07.2020 549\n618 14:00 / 03.05.2020\n1247 11:40 / 16.10.2019\n1959 14:06 / 07.11.2018\n3588 14:59 / 13.02.2019